Keganasan Israel terhadap Palestin, Agong terima panggilan telefon Presiden Turki

KUALA LUMPUR, 12 Mei - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan menerima panggilan telefon secara peribadi daripada Presiden Turki, Recep Tayyip Erdogan di Istana Negara, semalam.

Menurut kemas kini di laman Facebook rasmi Istana Negara, Seri Paduka Baginda menzahirkan ketetapan yang diambil Kerajaan Malaysia untuk bersama Turki dan komuniti antarabangsa mengecam pencerobohan dan serangan tentera penjajah Israel serta pendatang haram Yahudi ke atas rakyat Palestin dan jemaah yang beribadah di Masjid Al-Aqsa baru-baru ini.

Dalam perbualan telefon selama 20 minit bermula pukul 6.00 petang itu, Al-Sultan Abdullah turut menegaskan bahawa Malaysia menyokong dan mengalu-alukan cadangan untuk mengadakan persidangan tergempar Pertubuhan Kerjasama Islam (OIC) bagi membincang isu keganasan Israel terhadap Palestin.

Yang di-Pertuan Agong turut menyentuh hubungan dua hala yang erat terjalin selama ini antara Malaysia dan Turki serta usaha-usaha pengukuhan perdagangan antara kedua-dua negara.

Seri Paduka Baginda dan Erdogan pada masa yang sama, turut bertukar ucapan selamat menyambut Hari Raya Aidilfitri termasuk kepada ahli keluarga.

Baginda juga menzahirkan penghargaan kepada Erdogan atas jemputan mengadakan lawatan negara ke Turki pada September tahun ini.

Sebelum ini Al-Sultan Abdullah dijadualkan mengadakan lawatan negara ke Turki selama lima hari bermula pada 19 April 2020 namun terpaksa ditangguhkan berikutan penularan COVID-19.

Terdahulu pada pukul 3.00 petang, Yang di-Pertuan Agong berkenan membuat panggilan telefon secara peribadi kepada Presiden Indonesia, Joko Widodo bagi menzahirkan ucapan selamat Hari Raya Aidilfitri kepada keluarganya serta seluruh rakyat Indonesia.

Seri Paduka Baginda turut menzahirkan ucapan takziah kepada pemimpin itu dan seluruh keluarga mangsa kapal selam KRI Nanggala 402 susulan tragedi kemalangan yang menimpa kapal itu pada 21 April di utara perairan Bali, Indonesia.


Malaysia kutuk serangan ganas Israel ke Semenanjung Gaza

PUTRAJAYA, 12 Mei - Malaysia mengutuk serangan udara tentera Israel ke Semenanjung Gaza pada 10 Mei lalu yang telah mengakibatkan kematian dan kecederaan rakyat Palestin.

Perdana Menteri, Tan Sri Muhyiddin Yassin dalam satu kenyataan menjelaskan, Malaysia turut kesal dengan serangan ganas dan pencerobohan berterusan tentera rejim berkenaan ke atas Masjid Al-Aqsa dan pengusiran rakyat Palestin yang tinggal di Sheikh Jarrah di Baitulmaqdis Timur.

Ujar beliau, serangan pada hari-hari terakhir bulan suci Ramadan disifatkan biadab dan tidak menghormati bukan sahaja umat Islam di seluruh dunia tetapi umat manusia secara keseluruhan.

Serangan kejam, melampau dan keterlaluan oleh Israel itu secara keseluruhan dan terang-terangan menyalahi undang-undang antarabangsa.

Tan Sri Muhyiddin turut memaklumkan Malaysia menuntut Israel untuk segera menghentikan tindakan kejam terhadap rakyat Palestin di wilayah yang diduduki termasuk yang berada di Semenanjung Gaza.

Beliau juga menyeru masyarakat antarabangsa untuk tidak menutup mata dan berdiam diri terhadap kekejaman yang dilakukan rejim Zionis.

Malaysia juga akan sentiasa memberi sokongan padu dan mengukuhkan solidariti dengan rakyat Palestin dan mengulangi pendirian menyokong penubuhan sebuah negara Palestin yang merdeka dan berdaulat menerusi penyelesaian dua negara berdasarkan garis sempadan pra-1997.

Susulan serangan kejam Israel itu, sekurang-kurangnya 30 orang terbunuh termasuk kanak-kanak.


Polis Petaling Jaya akan lakukan pemeriksaan rumah ke rumah ketika Aidilfitri

PETALING JAYA, 11 Mei - Polis Daerah Petaling Jaya, akan melakukan rondaan dan pemeriksaan dari rumah ke rumah ketika Aidilfitri ini, bagi memastikan tiada aktiviti kunjung-mengunjung.

Ketua Polisnya, ACP Mohamad Fakhrudin Abdul Hamid berkata, Lapan pasukan pemantauan dan penguatkuasaan khas terlibat dalam penugasan itu.

Polis akan mengenakan kompaun serta-merta terhadap individu yang melanggar SOP ditetapkan.

ACP Mohamad Fakhrudin bercakap pada sidang media di IPD Petaling Jaya.


KTMB Perketat SOP: Memastikan pengguna patuh SOP ditetapkan

KUALA LUMPUR, 11 Mei - Pihak Keretapi Tanah Melayu Berhad KTMB melaksanakan Prosedur Operasi Standard lebih ketat di semua kendaliannya menjelang aidilfitri. Ke arah itu, 350 anggota Polis Bantuan ditugaskan bagi memastikan pengguna mematuhi SOP yang ditetapkan.

Ketua Kawalan Operasi KTMB, Khair Johari Ishak berkata, pihaknya akan melaksanakan pemantauan di Pintu masuk dan juga platform bagi memastikan hanya individu yang mempunyai dokumen sah dibenarkan merentas negeri.

Beliau berkata demikian selepas melakukan sesi pemantauan pematuhan SOP penumpang di KL sentral.


Tiada larangan kenderaan barangan di jalan raya ketika Aidilfitri

KUALA LUMPUR, 11 Mei - Tiada larangan pergerakan ke atas kenderaan barangan ketika musim perayaan Hari Raya Aidilfitri.

Kementerian Pengangkutan Malaysia (MOT) dalam satu kenyataan media memaklumkan, ia berikutan larangan rentas negeri dan daerah seluruh negara akan dikuat kuasa mulai 12 Mei hingga 7 Jun ini.

Sebelum ini setiap tahun, MOT mengenakan perintah larangan kepada kenderaan barangan daripada berada di atas jalan raya untuk beberapa hari yang ditetapkan, semasa tempoh perayaan Hari Raya Aidilfitri.

Larangan ini bertujuan meningkatkan keselamatan jalan raya di kalangan pengguna yang ingin pulang ke kampung serta mengurangkan kesesakan dengan meminimumkan keberadaan kenderaan-kenderaan barangan di atas jalan raya.


Pusat vaksin: Guna sepenuh kapasiti untuk capai imuniti kelompok secepat mungkin

PUTRAJAYA, 10 Mei - Kerajaan sedaya upaya menggunakan sepenuhnya kapasiti di setiap pusat pemberian vaksin (PPV) dalam usaha mencapai imuniti kelompok secepat mungkin.

Menteri Penyelaras Program Imunisasi COVID-19 Kebangsaan, Khairy Jamaluddin berkata bagi memastikan penjarakan fizikal di Pusat Dagangan Dunia (WTC) Kuala Lumpur dapat ditingkatkan, Badan Bertindak Imunisasi COVID-19 (CITF) menambah bilangan dewan yang akan digunakan.

Bermula Rabu ini, Dewan Tun Hussein Onn dan Dewan Tun Ismail tidak akan lagi digunakan, sebaliknya tiga dewan lebih luas akan dibuka iaitu Dewan Merdeka, Dewan Tun Razak 3 dan Dewan Tun Razak 4.

Sementara itu, seramai 60,000 individu diletakkan di bawah senarai menunggu kerana ketiadaan slot.

Pada perkembangan sama, Khairy berkata, bekalan kedua dan ketiga vaksin AstraZeneca melibatkan 615,120 dos dijangka tiba pada 20 Mei serta 1 Jun depan.

Manakala, bekalan Comirnaty pula, sebanyak 259,740 dos akan diterima negara antara 19 Mei hingga 22 Mei ini.


Felda Kahang Timur, Kampung Bako Hilir dikenakan PKPD mulai Rabu ini

KUALA LUMPUR, 10 Mei - Perintah Kawalan Pergerakan Diperketatkan (PKPD) akan dilaksanakan di FELDA Kahang Timur, Kluang, Johor dan Kampung Bako Hilir, Kuching, Sarawak berkuat kuasa 12 Mei sehingga 25 Mei ini.

Menteri Kanan Pertahanan, Datuk Seri Ismail Sabri Yaakob berkata, PKPD itu susulan peningkatan jumlah kes dan kadar kebolehjangkitan COVID-19 yang tinggi di lokaliti tersebut.

Sehingga 9 Mei, 65 ujian saringan telah dilakukan ke atas penduduk di FELDA Kahang Timur,dan 28 orang disahkan positif COVID-19.

Manakala di Kampung Bako Hilir, 17 penduduk positif COVID-19 daripada 62 penduduk yang menjalani ujian saringan. Pelaksanaan PKPD, untuk memudahkan Kementerian Kesihatan membuat pengesanan awal kes serta membendung penularan jangkitan COVID-19.

Sementara itu, Perintah Kawalan Pergerakan (PKP) akan dilaksanakan di Mukim Hulu Besut, Terengganu, mulai esok.Ia susulan laporan KKM berhubung situasi kes COVID-19 di kawasan berkenaan.


PKP: Institutsi pendidikan tutup, tiga orang dibenarkan dalam kenderaan

PUTRAJAYA, 10 Mei - Semua institusi pendidikan diarah tutup sepanjang pelaksanaan Perintah Kawalan Pergerakan (PKP).

Perdana Menteri Tan Sri Muhyiddin Yassin dalam kenyataan berkata, namun pengecualian diberikan kepada pelajar yang akan menduduki peperiksaan antarabangsa.

Sementara, Pusat Asuhan Kanak-kanak, TABIKA, TADIKA dan TASKA dibenarkan beroperasi mengikut prosedur operasi standard (SOP) yang ditetapkan bagi membantu urusan kerja ibu bapa atau penjaga.

Majikan diwajibkan melaksanakan dasar Bekerja Dari Rumah (BDR) dengan kehadiran tidak lebih 30 peratus kakitangan pengurusan pada setiap masa.

Selain itu, makan di restoran adalah tidak dibenarkan, hanya penjualan makanan secara pandu lalu dan bungkus dibolehkan.

Bagi perkhidmatan kenderaan persendirian, teksi dan e-hailing, hanya tiga orang sahaja dibenarkan termasuk pemandu.

Manakala aktiviti sukan dan rekreasi dilarang kecuali sukan dan rekreasi individu di kawasan terbuka seperti jogging, berbasikal dan senaman dengan mengamalkan penjarakan fizikal.


COVID-19 gelombang ketiga lebih ganas,kritikal

PUTRAJAYA, 10 Mei - Perdana Menteri Tan Sri Muhyiddin Yassin berharap semua rakyat terus berdisiplin dan mematuhi prosedur operasi standard (SOP) bagi memutuskan rantaian jangkitan COVID-19 yang memasuki gelombang ketiga.

Tegasnya, langkah terbaik adalah duduk di rumah untuk bersama-sama melandaikan lengkuk jangkitan COVID-19.

Jelas Tan Sri Muhyiddin, negara telah berjaya melandaikan lengkuk jangkitan COVID-19 dalam gelombang pertama dan kedua penularan wabak ini.

Justeru beliau mengingatkan gelombang ketiga yang sedang dihadapi ketika ini lebih ganas dan kritikal.

Tegas Perdana Menteri, negara masih belum menang dan semua pihak perlu menghadapi gelombang ketiga ini dengan penuh disiplin.

Bagi Tan Sri Muhyiddin amalan dispilin kendiri yang tinggi bukanlah sesuatu yang sukar dilaksanakan.

Orang ramai dinasihatkan, elak tempat sesak, jaga penjarakan fizikal, sentiasa memakai pelitup muka di tempat awam dan bersihkan tangan setiap masa di samping mengamalkan kebersihan kendiri yang baik.


PKP dilaksana seluruh negara mulai 12 Mei hingga 7 Jun

PUTRAJAYA, 10 Mei - Perintah Kawalan Pergerakan (PKP) akan dilaksana di seluruh negara bermula 12 Mei hingga 7 Jun 2021.

Perdana Menteri Tan Sri Muhyiddin Yassin dalam kenyataan menjelaskan ia telah dimuktamadkan menerusi Sidang Khas Majlis Keselamatan Negara Mengenai Pengurusan COVID-19.

Bagaimanapun, solat sunat Hari Raya Aidilfitri di masjid dan surau dibenarkan.

Bagi kedua-dua masjid dan surau berkapasiti 1,000 orang jemaah, hanya dibenarkan menganjur solat Sunat Aidilfitri dengan tidak melebihi 50 jemaah pada 1 Syawal.

Had bilangan jemaah yang sama terpakai bagi solat fardu lima waktu dan solat Jumaat. Sementara itu, larangan terhadap rentas negeri dan daerah kecuali untuk tujuan kecemasan, kesihatan, bekerja, ekonomi, janji temu vaksinasi dan pasangan jarak jauh, dibenarkan dengan pematuhan SOP ditetapkan.

Semua bentuk perhimpunan sosial termasuk, majlis perkahwinan, majlis sambutan hari jadi serta sebarang bentuk seminar, persidangan dan mesyuarat secara bersemuka, tidak dibenarkan.

Bagaimanapun semua sektor ekonomi dibenarkan untuk beroperasi.


2,800 janji temu AstraZeneca pada 15-16 Mei di WTC KL dijadual semula

PUTRAJAYA, 10 Mei - Sebanyak 2,800 janji temu bagi penerimaan vaksin keluaran AstraZeneca yang dijadual pada 15 Mei dan 16 Mei, dianjak ke tarikh baharu bermula 17 Mei hingga 23 Mei.

Menteri Sains, Teknologi dan Inovasi, Khairy Jamaluddin berkata ia dipinda bagi mengelak kesesakan berikutan peningkatan kes positif COVID-19 ketika ini membimbangkan.

Jumlah janji temu yang dianjak itu merupakan sebahagian daripada 19,000 penerima vaksin yang dijadual menerima suntikan di Pusat Dagangan Dunia (WTC) Kuala Lumpur pada kedua-dua tarikh berkenaan.

Sementara itu, Khairy berkata, kadar penggunaan vaksin di Malaysia ketika ini adalah pada tahap 75 peratus.

Beliau berkata demikian pada sidang media mingguan Badan Bertindak Imunisasi COVID-19, secara viRtual di Putrajaya.


COVID-19: Majikan boleh dikenakan tindakan halang pekerja kuarantin

PUTRAJAYA, 10 Mei - Majikan yang tidak membenarkan pekerjanya menjalani kuarantin kendiri boleh dikenakan tindakan mengikut Akta Pencegahan dan Pengawalan Penyakit Berjangkit 1988.

Menteri Kesihatan, Datuk Seri Dr Adham Baba, berkata kebenaran kuarantin wajib diberikan majikan selepas pekerja melakukan ujian COVID-19.

Pekerja yang menjadi kontak rapat akan diberi gelang kuarantin untuk perintah pemantauan di rumah selama 10 hari.

Sekiranya negatif, mereka digalakkan menjalani pengasingan secara sukarela sehingga yakin bebas daripada jangkitan COVID-19.

Beliau berkata demikian pada sidang media mingguan Badan Bertindak Imunisasi COVID-19 secara viRtual di Putrajaya.


1,200 keluarga kurang kemampuan dibantu Petronas sempena Aidilfitri

KEMAMAN, 10 Mei - Yayasan Petronas menyumbang 1,200 kotak barangan keperluan makanan kepada 1,200 keluarga kurang berkemampuan dalam wilayah pantai timur sempena Aidilfitri. Pengurus Besar Petronas Wilayah Pantai Timur, Che Ahmad Tarmizi Abdul Rahman berkata, program yang dianjurkan sejak tahun 2005 itu merupakan program tanggungjawab sosial korporat syarikat berkenaan bagi membantu golongan berpendapatan rendah.

Yayasan itu hingga kini telahpun mengagihkan 1,200 kotak sumbangan untuk tiga negeri di Pantai Timur. Setiap negeri menerima 400 kotak mengandungi barangan keperluan makanan harian. Ia melibatkan peruntukan keseluruhan RM750,000. Sumbangan diharap dapat membantu meringankan beban keluarga kurang berkemampuan membuat persiapan untuk menyambut Hari Raya Aidilfitri.


Kekang risiko penularan COVID-19, rakyat perlu terus berganding bahu

KANGAR, 10 Mei - Raja Muda Perlis,Tuanku Syed Faizuddin Putra Jamalullail menasihati rakyat Perlis untuk terus berganding bahu melaksanakan langkah pencegahan dan kawalan bagi mengekang risiko penularan COVID-19.

Ini berikutan peningkatan kes COVID-19 di negeri Perlis disebabkan aktiviti rentas negeri sama ada yang mendapat kebenaran atau tanpa kebenaran.

Daripada pelaporan kes COVID-19 negeri Perlis, 38 peratus merupakan kes import B yang mana hampir keseluruhan pulang dari kawasan Zon Merah.  Malah, 53 peratus daripada kes tempatan berpunca sama ada melalui kontak rapat kepada kes import tersebut, individu yang pulang ke Perlis dari Zon Merah dan juga kontak rapat kepada mereka yang telah dijangkiti ini. Demi kemaslahatan rakyat, individu dari Zon Merah yang mendapat kebenaran untuk pulang ke negeri Perlis amatlah digalakkan untuk melakukan ujian saringan COVID-19 bagi mengetahui status kesihatan masing-masing.  Demikian titah nasihat baginda ketika menghadiri Majlis Agihan Sumbangan Kerjasama CSR Majlis Agama Islam dan Adat Istiadat Melayu Perlis (MAIPs) dan IKHLAS di Surau Pangsapuri Terinai, Wang Ulu di Kangar. IKHLAS adalah satu cabang perniagaan baharu di bawah Air Asia, menghulurkan bantuan sebanyak 200 pek makanan asas melalui MAIPs yang diagihkan kepada warga asnaf yang memerlukan di negeri ini. Sumbangan berkenaan turut disalurkan melalui bantuan pusat agihan makanan Perlis Volunteer Action Community (PVAC) - Jabatan Kebajikan Masyarakat Perlis.


Lori lebih muatan dan merbahaya, JPJ Perlis tahan 6 lori dalam OP Tutup

KUALA PERLIS, 10 Mei - Jabatan Pengangkutan Jalan (JPJ) Negeri Perlis mengesan tindakan pihak pengusaha dan pemandu lori yang membawa muatan secara berlebihan terutamanya pada waktu sahur.

6 buah lori berjaya ditahan di Jalan Kuala Perlis-Changlun dalam OP Tutup awal pagi semalam atas kesalahan tersebut.

Pengarah JPJ Negeri, Fatimah Mohamed Ali Piah memaklumkan, perbuatan tidak bertanggungjawab pengusaha dan pemandu lori dikesan Bahagian Penguatkuasa JPJ Negeri.  Berdasarkan maklumat risikan, pihaknya telah menjalankan OP Tutup yang mensasarkan kenderaan perdagangan seperti lori yang membawa muatan secara berlebihan atau membawa muatan secara merbahaya kepada pengguna jalan raya.  Lori-lori tersebut telah diberikan notis di bawah Seksyen 82 Akta Pengangkutan Awam Darat (APAD) dan ditimbang di Pejabat JPJ Perlis dan di KM 26 Jalan Kuala Perlis-Changlun, dengan menggunakan Alat Timbang Mudah Alih.  Pengusaha dan pemandu lori tersebut dikenakan tindakan dibawah Kaedah 89, Kaedah Pengangkutan Jalan dan Seksyen 57 APAD bagi kesalahan membawa muatan secara berlebihan daripada had berat dengan muatan yang dibenarkan.  Operasi OPS Tutup yang dianggotai oleh tiga pegawai dan sembilan orang anggota itu, dilaksanakan secara berterusan seperti Plan Tindakan Penguatkuasaan 2021 yang telah ditetapkan oleh Bahagian Penguatkuasa JPJ Malaysia.


Polis Perak tambah 31 lagi SJR, keseluruhan ada 58 SJR dengan hampir 1,000 petugas

IPOH, 10 Mei - Polis menambah sebanyak 31 SJR di seluruh negeri susulan semua aktiviti rentas negeri dan daerah tanpa kebenaran di seluruh negara tidak dibenarkan berkuat kuasa hari ini sehingga 6 Jun ini.

Ia membabitkan penugasan seramai 620 orang pegawai dan anggota polis.Ketua Polis Perak, Datuk Mior Faridalathrash Wahid berkata, dengan penambahan itu, ia akan menjadikan jumlah keseluruhan SJR sebanyak 58 dengan kekuatan 933 anggota.  Setakat ini, terdapat 450 pasukan pemantau pematuhan Prosedur Operasi Standard, SOP yang digerakkan bagi tujuan tersebut dan akan bertambah mengikut keperluan semasa.


Bantu petugas barisan hadapan kendali situasi COVID-19, kekal di rumah jika tiada urusan penting

PUTRAJAYA, 10 Mei - Tan Sri Noor Hisham menerusi laman twitternya merayu warga negara ini agar membantu petugas barisan hadapan untuk membantu rakyat dan keluarga dalam menghadapi situasi COVID-19 ketika ini.

Beliau turut merayu supaya orang ramai kekal berada di rumah sekiranya tidak mempunyai urusan benar-benar penting bagi mengelak dijangkiti COVID-19.Katanya, akan tiba masa negara tidak mempunyai katil unit rawatan rapi, ICU yang mencukupi.Perkara itu katanya, akan berlaku sekiranya kes baharu pesakit terus meningkat, termasuk bilangan dimasukkan ke unit terbabit.


Polis tingkat pemantauan pematuhan SOP, 91 pasukan pantau SOP ditubuhkan

KUALA LUMPUR, 10 Mei - Pihak polis menubuhkan 91 Pasukan Pemantau Pematuhan SOP, sepanjang tempoh Perintah Kawalan Pergerakan PKP, khususnya lokasi tumpuan orang ramai.

Ketua Polis Kuala Lumpur Datuk Azmi Abu Kassim berkata, aktiviti penguatkuasaan itu turut melibatkan kerjasama Angkatan Tentera Malaysia dan Jabatan Sukarelawan Malaysia (RELA).

Beliau memaklumkannya selepas meninjau pematuhan SOP PKP di Bazar Aidilfitri Jalan Tuanku Abdul Rahman, semalam.Mulai hari ini, semua bazar Ramadan dan Aidilfitri di kawasan PKP diarah tutup.


Polis Selangor nafi video tular tidak patuh SOP di GM Klang, Kompleks PKNS

SHAH ALAM, 9 Mei - Polis Selangor menafikan dakwaan video tular, memaparkan kegagalan pengunjung mematuhi operasi standard (SOP) perintah kawalan pergerakan (PKP) kononnya berlaku di Pusat Pemborong GM Klang (GM Klang) atau Kompleks PKNS Shah Alam.

Ketua Polis Selangor, Datuk Arjunaidi Mohamed dalam kenyataan menjelaskan, pemantauan yang dibuat pihaknya mendapati tiada berlaku sebarang pelanggaran pematuhan SOP PKP oleh orang ramai di kedua-dua premis itu.

Tambahnya, orang ramai juga diharap tidak membuat kesimpulan sendiri berkaitan sesuatu isu yang ditularkan pihak tidak bertanggungjawab.

Datuk Arjunaidi juga turut menasihati semua pihak supaya tidak membuat sebarang perkongsian berita dari sumber yang tidak tepat, kerana boleh mengakibatkan kekeliruan.

Terdahulu, tular sebuah video berdurasi 19 saat di media sosial yang didakwa berlaku sama ada di GM Klang atau Kompleks PKNS Shah Alam, menunjukkan orang ramai berpusu-pusu serta tidak mematuhi SOP PKP semalam.


Polis Johor tolak 465 permohonan rentas negeri dan daerah

KULAI, 9 Mei - Sebanyak 465 permohonan rentas negeri dan daerah di Johor dengan alasan tidak munasabah ditolak sejak 25 April hingga semalam. Ketua Polis negeri, Datuk Ayob Khan Mydin Pitchay berkata, pihaknya menerima 19,090 permohonan.

Beliau terdahulu, meninjau sekatan jalan raya (SJR) Seelong di Kulai. Sebelum itu, beliau meninjau lima lokasi pusat beli belah dan pasar awam sekitar Johor Bahru untuk memantau prosedur operasi standard (SOP).  Dalam tinjauan itu, beliau mengarahkan sebuah pusat beli belah di Tampoi dan sebuah pasar awam di Pandan dikompaun kerana gagal mematuhi SOP.


Pematuhan SOP dititik berat kekang penularan COVID-19

KUALA LUMPUR, 9 Mei - Gagal merekod butiran diri dan daftar masuk premis mendahului kesalahan lain.

Menteri Kanan Pertahanan, Datuk Seri Ismail Sabri Yaakob dalam kenyataan menyebut kegagalan pematuhan prosedur operasi standard (SOP) bukan sahaja menyukarkan pihak berkuasa mengesan sesuatu kes sebaliknya akan mendatangkan masalah kepada individu lain.

Justeru itu, kerajaan sentiasa menitik beratkan pematuhan SOP kerana ia mampu mengekang penularan COVID-19.

Kenyataan sama turut memaklumkan, pesakit yang mempunyai janji temu doktor dan rawatan berjadual, hanya perlu mengemukakan kad.

Kemudahan itu selepas kerajaan menerima rungutan awam mengenai keperluan mendapat surat kebenaran polis bagi urusan mendapatkan rawatan atau temu janji di hospital atau klinik.

Ia telah menyukarkan pesakit yang memerlukan rawatan berjadual seperti kanser dan buah pinggang.


1,060 kenderaan cuba masuk Kelantan diarah patah balik

PASIR MAS, 9 Mei - Sebanyak 1,060 kenderaan cuba memasuki Kelantan diarahkan berpatah balik setakat 8:00 pagi tadi.

Menerusi tiga sekatan jalan raya (SJR) di sempadan negeri mengesan kesemua mereka tidak mempunyai surat kebenaran PDRM, selain ada yang mengemukakan pelbagai alasan tanpa bukti.

Ketua Polis Kelantan, Datuk Shafien Mamat, mendedahkan, kebanyakan mereka sanggup memandu dari jauh termasuk Johor dan Lembah Klang.

Jumlah kemasukan kenderaan ke Kelantan meningkat tujuh peratus berbanding hari biasa walaupun negeri ini berstatus Perintah Kawalan Pergerakan (PKP).  Beliau membuat tinjauan di dua SJR dalam mukim Bunut Susu susulan pelaksanaan Perintah Kawalan Pergerakan Diperketatkan (PKPD) berkuat kuasa tengah malam tadi hingga 22 Mei.

PKPD melibatkan tiga lokaliti masing-masing di Kampung Paya Ular, Tualang dan Bechah Palas.


Senarai HIDE, pengangkutan awam teruskan operasi

KUALA LUMPUR, 9 Mei - Semua perkhidmatan pengangkutan awam di stesen dan terminal yang tersenarai di bawah sistem Pengecaman Lokasi Panas Untuk Libat Urus Dinamik (HIDE) beroperasi seperti biasa.

Ini termasuk stesen dan terminal pengangkutan awam di kawasan Perintah Kawalan Pergerakan (PKP).

Kementerian Pengangkutan memaklumkan stesen Aliran Transit Ringan (LRT) yang terbabit adalah LRT KLCC, LRT Masjid Jamek dan KL Sentral.

Pengoperasian dibolehkan kerana ia sangat penting terutama bagi petugas barisan hadapan yang bergantung pada perkhidmatan terbabit.

Bagaimanapun premis perniagaan di stesen disenaraikan akan ditutup selama tiga hari bermula hari ini sehingga Selasa mengikut arahan Majlis Keselamatan Negara (MKN).

Kementerian Pengangkutan mengingatkan semua pengguna pengangkutan awam untuk terus patuh SOP di semua stesen dan terminal.

Ini termasuk menggunakan cecair pembasmi kuman, pakai pelitup muka dan aga jarak fizikal sebaik mungkin selain mengimbas kod MySejahtera.


Aidilfitri, 10,409 petugas TNB siap siaga

KUALA LUMPUR, 9 Mei - Lebih 10,000 kakitangan Tenaga Nasional Berhad (TNB) di seluruh negara diletak dalam keadaan siap-siaga sepanjang Hari Raya Aidilfitri.

Langkah itu dilakukan bagi menjamin bekalan elektrik sempurna kepada pengguna.

Pengerusi TNB; Datuk Seri Mahdzir Khalid memaklumkan, sebahagian daripada pegawai terbabit bertugas sepenuhnya.Manakala sebahagian lagi berada dalam keadaan tunggu sedia di sektor kritikal.Beliau berharap peletakan warga kerja TNB itu diharap dapat memastikan bekalan elektrik berterusan demi kebaikan masyarakat.


Cubaan masuk Kelantan gagal, lebih 500 kenderaan diarah berpatah balik

PASIR MAS, 9 Mei - Kira-kira 500 kenderaan diarah berpatah balik ketika melalui tiga sekatan jalan raya SJR utama untuk memasuki Kelantan, semalam.

Selain tiada surat kebenaran rentas negeri, pengguna jalan raya juga memberi alasan tidak munasabah.

Menurut Ketua Polis Kelantan, Datuk Shafien Mamat, paling ramai diarah berpatah balik di SJR sempadan Gua Musang dan Pasir Puteh.Jumlah kemasukan kenderaan ke Kelantan meningkat tujuh peratus berbanding hari biasa walaupun negeri itu berstatus Perintah Kawalan Pergerakan (PKP).Beliau membuat tinjauan di dua SJR dalam mukim Bunut Susu susulan pelaksanaan Perintah Kawalan Pergerakan Diperketatkan (PKPD) berkuat kuasa tengah malam tadi hingga 22 Mei.PKPD membabitkan tiga lokaliti iaitu Kampung Paya Ular, Tualang dan Bechah Palas.


100 pemandu bas persiaran terjejas PKP, bakal terima bantuan daripada Majlis Pelancongan Malaysia

KUALA LUMPUR, 9 Mei - Kira-kira seratus pemandu bas persiaran yang terjejas akibat pelaksanaan perintah kawalan pergerakan (PKP), bakal menerima bantuan, hasil inisiatif Majlis Pelancongan Malaysia, MTC.

Bantuan diharap dapat meringankan beban, khususnya mereka yang menghidap penyakit kronik seperti sakit jantung dan buah pinggang.

Menurut Presiden MTC, Uzaidi Udanis, lebih RM30,000 berjaya dikumpul, menerusi satu konsert amal anjuran MTC secara dalam talian pada 30 April lalu.Uzaidi Udanis berkata demikian menerusi aplikasi ZOOM MEETING.


Yayasan Waqaf Malaysia, 30 peralatan hospital disumbangkan kepada HTAA

KUANTAN, 9 Mei - Yayasan Waqaf Malaysia menyumbang 30 peralatan hospital bernilai RM496,500 kepada Hospital Tengku Ampuan Afzan (HTAA) Kuantan, Pahang.

Ia sumbangan kali ketiga yayasan itu selepas Hospital Tengku Ampuan Rahimah di Klang dan Hospital Sungai Buloh.

Menurut Naib Pengerusi Yayasan Waqaf Malaysia, Ruslan Said, sumbangan itu daripada dana diwaqafkan orang ramai kepada pihak yayasan.Manakala pemilihan hospital ditentukan Kementerian Kesihatan, KKM.Jelasnya kesedaran masyarakat untuk berwaqaf kini semakin tinggi dalam memastikan keperluan masyarakat dapat dinikmati bersama.


Beberapa kawasan di Pahang, Pulau Pinang dan Perak dikenakan PKP

KUALA LUMPUR, 8 Mei - Perintah Kawalan Pergerakan (PKP) akan dilaksanakan di Daerah Kuantan dari 10 hingga 23 Mei.

Menteri Kanan Pertahanan, Datuk Seri Ismail Sabri Yaakob dalam kenyataan berkata ia berikutan kadar kebolehjangkitan yang tinggi dalam komuniti.

PKP juga akan dilaksanakan di tiga daerah dan tiga mukim di Pulau Pinang, bagi tempoh sama.

Daerah terlibat adalah Timur Laut, Seberang Perai Tengah dan Seberang Perai Selatan, manakala tiga mukim terlibat adalah Mukim 12, Barat Daya, Bandar Butterworth serta Mukim 14 di Seberang Perai Utara.

Di Perak pula, PKP dilaksanakan di Mukim Hulu Kinta melibatkan empat lokaliti meliputi Ipoh, Lahat, Chemor dan Tanjong Rambutan.

Pelaksaan PKP itu, turut melibatkan Mukim Pengkalan Hulu dan Mukim Belukar Semang di Daerah Hulu Perak.


PKP: Semua bazar Ramadan, Aidilfitri ditutup mulai Isnin

KUALA LUMPUR, 8 Mei - Semua bazar Ramadan dan Aidilfitri di kawasan Perintah Kawalan Pergerakan (PKP) akan ditutup bermula Isnin ini.

Menteri Kanan Pertahanan, Datuk Seri Ismail Sabri Yaakob dalam kenyataan berkata, pada masa yang sama bazar Ramadan yang tersenarai dalam sistem HIDE akan ditutup selama tiga hari berkuat kuasa serta merta.

Sebelum ini bazar Ramadan dibenarkan beroperasi pada selama lima jam setiap hari antara 3 petang hingga 8 malam.

Manakala bazar Aidilfitri pula beroperasi antara 10 pagi hingga 10 malam dengan kedua-dua bazar berkenan perlu mematuhi prosedur operasi standard (SOP) yang ketat.

Dalam pada itu, premis yang tersenarai dalam sistem HIDE kerana dikenal pasti sebagai lokasi berisiko kepada penularan kes COVID-19, akan diarah tutup selama tiga hari, berkuat kuasa serta merta.

Penguatkuasaan bagi semua premis akan dipantau PDRM, ATM, KPDNHEP dan PBT.


Tiada cadangan pelaksanaan PKP menyeluruh setakat ini - Datuk Seri Ismail

JERANTUT, 8 Mei - Kerajaan tidak bercadang melaksanakan satu lagi tempoh Perintah Kawalan Pergerakan (PKP) di seluruh negara setakat ini, sebaliknya meneruskan perintah itu secara bersasar.

Menteri Kanan Pertahanan, Datuk Seri Ismail Sabri Yaakob berkata, pelaksanaan PKP bersasar juga boleh dilakukan mengikut sistem Hotspots Identification for Dynamic Engagement (HIDE) yang boleh menunjukkan kawasan tertentu dengan penularan kes COVID-19 yang besar .

Beliau berkata demikian pada sidang media selepas merasmikan pembukaan laluan jambatan “Compact Bailey 100’ Kampung Sungai Putat, Jerantut.

Mengulas lebih lanjut, Datuk Seri Ismail Sabri berkata Mesyuarat Jawatankuasa Teknikal Majlis Keselamatan Negara (MKN) juga membincangkan kemungkinan PKP pada hari raya, dengan keputusannya dijangka diumumkan dalam tempoh terdekat bagi memberi rakyat membuat persediaan sebaiknya.


Aplikasi WFW: 49 aduan diterima sejak dilancar

YAN, 8 Mei - Kementerian Sumber Manusia telah menerima sejumlah 49 aduan berhubung permasalahan berkaitan pelbagai isu perburuhan menerusi aplikasi 'Working For Workers' (WFW) sejak dilancarkan Isnin lepas.

Timbalan Menteri, Datuk Awang Hashim berkata aplikasi itu diwujudkan bagi melindungi pekerja termasuk warga asing sekiranya berlaku ketidakadilan mana-mana pihak yang terlibat dalam urusan pekerjaan.

Selangor mencatatkan aduan tertinggi iaitu 15 kes diikuti Kuala Lumpur (14), Kedah (5) dan Johor (4).

Bercakap selepas merasmikan Program Jualan Pra-Syawal di Pasar Tani Guar Chempedak, beliau berkata, status bagi kesemua aduan yang dilaporkan telah disahkan pihaknya yang banyak melibatkan isu pekerja diberhentikan tanpa notis, tidak dibayar gaji dan tiada kontrak pekerjaan.


Kadar import beras kekal 30%

KUALA TERENGGANU, 8 Mei - Kadar import beras dikekalkan sebanyak 30% untuk menampung keperluan rakyat sepanjang pelaksanaan Perintah Kawalan Pergerakan (PKP).

Pengekalan itu membuktikan kerajaan berjaya mengimbangi ekonomi dan keperluan rakyat walaupun negara sedang berhadapan penularan COVID-19.

Timbalan Menteri Pertanian dan Industri Makanan, Datuk Che Abdullah Mat Nawi berkata, sektor pengeluaran makanan diletakkan di bawah perkhidmatan perlu bagi memastikan rantaian pengeluaran makanan berterusan.  Beliau juga memberi jaminan bekalan makalan terutama menjelang Hari Raya Aidilfitri mencukupi.  Terdahulu, Datuk Che Abdullah melakukan lawatan kerja ke Ziq Bakery Kuala Terengganu bagi melihat program pembangunan usahawan industri asas tani serta prospek dan peluang kepada usahawan.


Tahap kesedaran gangguan seksual rakyat Malaysia masih rendah

KUALA LUMPUR, 8 Mei - Tahap kepekaan masyarakat terhadap gangguan seksual termasuk di ruang siber masih rendah dan mengecewakan.

Timbalan Menteri Pembangunan Wanita, Keluarga dan Masyarakat, Datuk Siti Zailah Mohd. Yusoff menegaskan, terdapat segelintir individu yang menjadikan maruah golongan wanita sebagai bahan jenaka yang memalukan.

Pihak kementerian mengutuk sekeras-kerasnya perbuatan tidak bertanggungjawab ini apatah lagi melibatkan kanak-kanak bawah umur.

Beliau berkata demikian selepas menjadi tetamu program Pesona XY di Angkasapuri.

Datuk Siti Zailah mengulas insiden yang berlaku terhadap seorang pelajar perempuan di sebuah sekolah menengah di Selangor, baru baru ini.

Tegasnya, masyarakat barat kelihatan lebih sensitif terhadap isu gangguan seksual berbanding masyarakat di negara ini.


Bayaran Fasa 2 BPR dibuat secara berperingkat bermula

PUTRAJAYA, 8 Mei - Lima hari menjelang Aidilfitri, mereka yang terlibat pastinya ceria apabila pembayaran Fasa Dua Bantuan Prihatin Rakyat (BPR) dibuat secara berperingkat mulai hari ini.

Ia memanfaatkan 8.4 juta penerima melibatkan peruntukan RM2.75 bilion.

Perkara berkenaan dimaklumkan Menteri Kewangan, Tengku Datuk Seri Zafrul Tengku Abdul Aziz sebelum ini.

Bantuan itu memanfaatkan 3.6 juta isi rumah, sejuta warga emas dan 3.8 juta individu bujang.

Bayaran dikreditkan terus ke akaun bank penerima hari ini hingga 12 Mei.

Bayaran bagi penerima yang tidak mempunyai akaun bank dibuat melalui cawangan Bank Simpanan Nasional (BSN) mulai 17 Mei.

Semakan status kelulusan BPR boleh dibuat menerusi pautan pautan https://bpr.hasil.gov.my.


Tempoh sah lesen kenderaan perkhidmatan awam dan perdagangan dilanjutkan 3 hingga 5 tahun

PUTRAJAYA, 8 Mei - Tempoh sah lesen kenderaan perkhidmatan awam dan perdagangan kini dilanjutkan tiga hingga lima tahun berbanding setahun dan dua tahun sebelum ini.

Menteri Pengangkutan, Datuk Seri Dr Wee Ka Siong berkata langkah itu bertujuan meringankan beban pemain industri pengangkutan akibat pandemik COVID-19.

Jelas beliau, semua pengendali berlesen bagi kenderaan perkhidmatan awam dan perdagangan boleh memohon untuk mendapatkan kelulusan bagi tempoh sah lesen pengendali sehingga lima tahun sekiranya memenuhi kesemua syarat dikenakan.

Syarat tersebut termasuk mematuhi Piawaian Keselamatan, berdaftar dengan Agensi Pengangkutan Awam Darat (APAD), dilengkapi dengan GPS, selain perlu memastikan tiada sebarang rekod saman daripada Polis DiRaja Malaysia (PDRM) atau Jabatan Pengangkutan Jalan (JPJ) yang aktif bagi semua kenderaan syarikat.

Syarikat juga perlu mengemukakan laporan audit tahunan terkini, mempunyai permit aktif dengan kenderaan dan memastikan semua dokumen yang diperlukan lengkap.

Sekiranya syarat itu tidak dipenuhi, kelulusan bagi tempoh sah laku lesen pengendali hanya akan diberikan untuk tempoh tiga tahun.


Banci Malaysia 2020 dijangka selesai Jun depan

ALOR GAJAH, 8 Mei - Proses Banci Penduduk dan Perumahan Malaysia 2020 (Banci Malaysia 2020) dijangka dapat diselesaikan pada Jun depan.

Timbalan Ketua Perangkawan, Nazaria Baharudin berkata, ia berikutan kadar pembancian kini sudah mencapai 55.1%.

Menurutnya, seramai 18 juta daripada 32.7 juta rakyat Malaysia sudah dibanci menerusi Banci Malaysia 2020 setakat 5 Mei lalu.

Bilangan penduduk tertinggi berdasarkan respon Banci Malaysia 2020 dicatat adalah Wilayah Persekutuan Putrajaya sebanyak 101.3% diikuti Perlis (82.8%), Johor (77%), Kelantan (72.3%) dan Melaka (70.6%). Beliau yang juga Timbalan Pesuruhjaya Banci Malaysia 2020 berkata demikian pada Program Turun Padang Banci Penduduk dan Perumahan Malaysia 2020 di Alor Gajah.  Melaka dalam tempoh sama mencatatkan 659,000 daripada anggaran 932,000 penduduk telah dibanci.


Malaysia akan dapatkan keputusan segera dari Arab Saudi mengenai ibadah haji tahun ini

PUTRAJAYA, 7 Mei - Malaysia masih belum menerima makluman dari Arab Saudi berhubung kebenaran untuk mengerjakan ibadah haji tahun ini.

Menteri di Jabatan Perdana Menteri, Datuk Dr Zulkifli Mohamad Al-Bakri berkata, pihaknya akan cuba mendapatkan keputusan muktamad daripada penjaga dua kota suci berkenaan.

Menurut Datuk Dr Zulkifili, pengumuman akan dibuat sebaik keputusan diperoleh. Beliau ditemui selepas Program Ihya Ramadan bersama Food Rider Putrajaya di Kompleks Islam Putrajaya.  Baru-baru ini, media melaporkan kerajaan Arab Saudi sedang mempertimbang untuk melarang jemaah haji luar negara mengerjakan haji tahun ini berdasarkan kemunculan varian baharu COVID-19.


Komitmen pelaburan, sasar penempatan, pewujudan pekerjaan baharu

PUTRAJAYA, 7 Mei - Inisiatif penempatan pekerjaan dan pewujudan pekerjaan baharu melalui komitmen pelaburan melepasi sasaran ditetapkan.

Perdana Menteri, Tan Sri Muhyiddin Yassin menerusi hantaran facebook memaklumkan, sehingga 23 April lalu, 150,597 pencari kerja telah berjaya mendapat pekerjaan melalui 12 program dilaksana Kerajaan.

Usaha meningkatkan pelaburan dalam negara telah berjaya mewujudkan 33,907 pekerjaan baharu.76 peratus daripadanya berada dalam kategori mahir dan separuh mahir. Tan Sri Muhyiddin yang mempengerusikan Mesyuarat ketiga Majlis Pekerjaan Negara NEC memaklumkan, jumlah itu sebahagian daripada sasaran 160,000 pekerjaan baharu hasil komitmen pelaburan bagi tahun 2021. Mesyuarat sama turut memaklumkan isu dan cabaran pekerjaan dalam sektor tidak formal. Hasil daripada 6,202 program libat urus, bilangan orang bekerja sendiri OBS termasuk pekerja Gig yang mendapat Perlindungan Sosial dari PERKESO menunjukkan peningkatan.Terkini, 142,000 OBS dilindungi perkeso berbanding 81,000 pada tahun lalu dan 71,000 pada 2019.


Rentas negeri: Polis Perak periksa kadar tol pengguna lebuh raya

IPOH, 7 Mei - "Periksa kadar tol pengguna lebuh raya" itu antara strategi digunakan Polis Perak bagi mengesan individu yang cuba rentas negeri tanpa kebenaran.

Menurut Ketua Polis negeri, Datuk Mior Farid-al-athrash Wahid, strategi itu digunakan menjelang Aidilfitri.

Pengguna lebuh raya yang didapati mempunyai kadar tol tidak munasabah akan dikenakan kompaun selain diarah berpatah balik.  Datuk Mior ditemui selepas hadir perhimpunan bulanan Polis Perak di Ipoh.


COVID-19: 19 kluster dikesan hari ini

PUTRAJAYA, 7 Mei - Sebanyak 19 kluster baharu telah dikenal pasti hari ini.

Ia melibatkan 10 kluster tempat kerja, empat kluster komuniti, tiga kluster keagamaan dan dua kluster sektor pendidikan.

Sebanyak 10 kluster tempat kerja itu meliputi 2 di Selangor, 2 di Kuala Lumpur manakala Kelantan, Sarawak, Johor, Sabah, Perak dan Melaka masing-masing mencatatkan 1 kluster tempat kerja.

Ketika ini Malaysia mencatat 1759 kluster di seluruh negara disamping 1,334 kluster telah tamat termasuk 12 hari ini.


PKPD tiga Kampung Mukim Bunut Susu, berkuat kuasa 9 sehingga 22 Mei 2021

PASIR EMAS, 7 Mei - Tiga kampung di Mukim Bunut Susu, Pasir Mas, Kelantan diletak di bawah Perintah Kawalan Pergerakan Diperketatkan (PKPD) berkuat kuasa Ahad ini.

Kampung terlibat adalah Kampung Paya Ular, Kampung Tualang dan Kampung Bechah Palas.

Menurut Datuk Seri Ismail Sabri, lokaliti berkenaan telah merekodkan 120 kes positif.Sementara itu, PKPD Sekolah Menengah Sains Banting, Kuala Langat, Selangor dan Maahad Tahfiz Sains Tanah Merah, Kelantan ditamatkan hari ini.Manakala, PKPD Kampung Muhibbah Raya, Tawau, Sabah ditamatkan esok, iaitu 8 Mei 2021.

Dalam pada itu, seramai 486 individu ditahan semalam kerana ingkar Perintah Kawalan Pergerakan.Daripada jumlah tersebut seramai 473 individu dikompaun, dan 13 lagi di reman.


UTM sedia 10 bas hantar pelajar pulang sempena Aidilfitri

SKUDAI, 2 Mei - Universiti Teknologi Malaysia (UTM) menyediakan 10 buah bas bagi menghantar pelajarnya pulang ke kampung halaman sempena perayaan Aidilfitri.

Ia susulan keputusan kerajaan membenarkan pelajar pulang sempena perayaan berkenaan.

Menurut Timbalan Naib Canselor (Hal Ehwal Pelajar), Profesor Dr Shamsul Sahibuddin, setakat ini lebih 800 pelajar membuat permohonan untuk pulang.

Jelasnya dalam satu kenyataan, angka itu meliputi kira-kira 25% daripada 3,200 pelajar yang berada dalam kampus.

Ekoran itu, menurut beliau pihak universiti melalui Jabatan Timbalan Naib Canselor (Hal Ehwal Pelajar) bersama UTM Fleet sedang menguruskan maklumat dan data pelajar yang memerlukan kemudahan pengangkutan.

Tambahnya, enam buah bas disediakan bagi penghantaran pulang pelajar ke Zon Timur, Utara serta Tengah.

Manakala empat buah lagi untuk Zon Selatan.

Bas dijadualkan akan menghantar para pelajar pada 6 hingga 11 Mei.

Khamis lalu, Kementerian Pengajian Tinggi (KPT) mengumumkan lebih 100,000 pelajar institusi pengajian tinggi di seluruh negara dibenarkan pulang ke kampung sempena cuti Aidilfitri, kecuali bagi Sarawak.

Beberapa mekanisme telah ditetapkan termasuk melaksanakannya secara berfasa bagi mengawal pergerakan.


Pemantauan harga berterusan menjelang Aidilfitri, KPDNHEP jamin bahan mentah mencukupi

GEORGE TOWN, 7 Mei - Pengarah KPDNHEP Pulau Pinang, Mohd Ridzuan Ab Ghafar memberi jaminan, tiada masalah bekalan bahan mentah menjelang Hari Raya Aidilfitri tahun ini.

Jelasnya, sejak penguatkuasaan SHMMP, 21 April lalu hingga semalam, sebanyak 1,448 premis diperiksa KPDNHEP bagi memantau harga barang.  Menerusinya, 15 kes melibatkan pelbagai kesalahan di bawah Akta Kawalan Harga Anti Pecatutan 2021, direkodkan.


Aidilfitri: Operasi hantar pulang pelajar UMK fasa 1 lancar

BACHOK, 7 Mei - Operasi Pergerakan Pelajar IPT Pulang Sempena Cuti Perayaan Aidilfitri Fasa 1 di Universiti Malaysia Kelantan (UMK) pula berjalan lancar, membabitkan 160 orang pelajar.

‘Projek Raya’ hari ini melibatkan lima buah bas ke Wilayah Persekutuan, Negeri Sembilan, Melaka, Johor, Perak, Pahang dan Terengganu.  Manakala Fasa 2 akan dilaksanakan esok, melibatkankan 163 pelajar dan lima buah bas lagi untuk pergerakan Zon Utara.  Secara keseluruhan ia membabitkan seramai 323 orang pelajar dengan menaiki bas yang disediakan pihak universiti.  'Projek Raya’ ini turut melibatkan Seribu 282 pelajar menggunakan pengangkutan udara dan dijemput ibubapa serta penjaga.

Penuntut akan kembali semula ke kampus masing masing bermula 15 dan 16 Mei depan dan akan diletakkan dalam pengasingan selama 10 hari.###


90% peniaga patuh pelaksanaan SHMMP, hanya 1 aduan diterima di Negeri Sembilan setakat ini

SEREMBAN, 7 Mei - Hanya satu aduan diterima Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan, berkaitan kesalahan menjual barangan terkawal melebihi harga maksimum.

Ia sepanjang pelaksanaan Skim Harga Maksimum Musim Perayaan (SHMMP), Hari Raya Puasa 2021 Fasa Kedua, yang dikuatkuasa selama 15 hari bermula 6 Mei sehingga 20 Mei ini.

Menurut Pengarahnya, Ain Arjuna Aziz Zaman, jumlah aduan kes yang kurang diterima pihaknya, menunjukkan 90 peratus peniaga patuh kepada pelaksanaan SHMMP.Beliau berkata demikian pada program Walkabout Sempena Tambahan Barang Kawalan Di Bawah SHMMP Hari Raya Puasa 2021 di Pasar Ampangan, Seremban.Semua anggota penguat kuasa KPDNHEP juga diingatkan agar sentiasa berintegriti ketika menjalankan tugas.Tegas Ain Arjuna, sekiranya ada aduan yang diterima berkaitan anggota penguat kuasa yang tidak berintegriti mereka akan dikenakan tindakan disiplin.


Aidilfitri: UUM hantar pulang pelajar secara berperingkat

SINTOK, 7 Mei - Seramai 1,049 pelajar Universiti Utara Malaysia (UUM) mula dihantar pulang.

Pelajar dibenarkan pulang ke rumah masing-masing secara berperingkat mulai 7 Mei hingga 11 Mei dan kembali semula ke kampus mulai 19 Mei hingga 23 Mei bagi Fasa 1 dan 29 Mei hingga 30 Mei bagi Fasa 2.

Pada hari pertama, sebanyak lima buah bas akan ke Kelantan, Terengganu dan Johor, diikuti tiga bas ke Negeri Sembilan, Melaka, Kuala Lumpur, Putrajaya dan Pahang pada 8 Mei.

Tiga bas ke Selangor dan Perak pada 9 Mei dan sebuah bas bagi negeri Kedah dan Pulau Pinang pada 10 Mei.

Manakala jumlah pelajar yang tidak pulang atau kekal berada di kampus pada Aidilfitri adalah seramai 1,399 orang.


2,073 pelajar UTM dihantar pulang mulai hari ini

JOHOR BAHRU, 7 Mei - Seramai 2,073 pelajar Universiti Teknologi Malaysia (UTM) dihantar pulang menerusi Program Jom Balik Kampung.

Penghantaran hingga 12 Mei ini, melibatkan 1,983 pelajar dari kampus Johor Bahru dan 90 pelajar dari Kampus Kuala Lumpur.

Timbalan Naib Canselor Hal Ehwal Pelajar, Professor Dr Shamsul Sahibuddin berkata, kebenaran pulang ini seiring dengan keputusan Kerajaan melalui Kementerian Pengajian Tinggi (KPT).

Selain menaiki 13 bas yang disediakan, pelajar turut dibenar pulang menggunakan kenderaan sendiri atau dijemput oleh ibu bapa atau penjaga.


Kelantan benarkan solat Jumaat, fardu dan tarawih di masjid negeri, bandar dan jajahan

KELANTAN, 7 Mei - Kerajaan negeri Kelantan membenarkan pelaksanaan solat Jumaat, solat fardu dan solat sunat tarawih di masjid negeri, bandar dan jajahan seluruh negeri dengan 70% daripada kapasiti masjid selepas penjarakan dua meter. Manakala aktiviti-aktiviti lain termasuk tazkirah, tadarus al-Quran, iktikaf dan lain-lain adalah tidak dibenarkan.

Yang Dipertua Majlis Agama Islam dan Adat Istiadat Melayu Kelantan (MAIK) Tan Sri Mohamad Rizam Tengku Abdul Aziz berkata, perkara itu telah mendapat perkenan Sultan Kelantan, Sultan Muhammad Kelima. Arahan tersebut berkuat kuasa serta merta sehingga suatu tarikh yang akan dimaklumkan kelak.


KPDNHEP tidak pernah melantik ejen pengiklanan

PUTRAJAYA, 7 Mei - Kementerian Perdagangan Dalam Negeri Dan Hal Ehwal Pengguna (KPDNHEP) tidak pernah melantik atau mengiktiraf pihak ketiga untuk bertindak sebagai ejen pengiklanan.

Ini termasuk melalui media cetak, media elektronik dan media baharu, bagi tujuan pengiklanan dan promosi di bawah Kempen Beli Barangan Malaysia.

Ketua Setiausahanya, Datuk Seri Hasnol Zam Zam Ahmad memaklumkan, Kementerian Perdagangan Dalam Negeri Dan Hal Ehwal Pengguna (KPDNHEP) melaksanakan sendiri segala program dan aktiviti hebahan dan promosi dengan kerjasama rakan strategik, termasuk pemain industri, peruncit dan media.

Kempen Beli Barangan Malaysia dilaksana bagi merangsang pertumbuhan ekonomi domestik dengan meningkatkan pembelian barangan tempatan, memajukan projek keluaran usahawan dan industri tempatan selain meningkatkan semangat patriotik dalam kalangan rakyat.


SHMMP fasa kedua: 7 hingga 20 Mei, kawal harga barangan keperluan

KOTA BHARU, 7 Mei - Skim Harga Maksimum Musim Perayaan (SHMMP) Hari Raya Puasa (HRP) 2021 bagi fasa kedua berkuat kuasa hari ini hingga 20 Mei depan. Timbalan Exco Perindustrian, Perdagangan, Pelaburan dan Pembangunan Usahawan Negeri Kelantan, Saiful Adli Abu Bakar berkata, pelaksanaan skim berkenaan bagi mengawal kenaikan harga barangan keperluan sebelum dan selepas Hari Raya Aidilfitri.

Katanya, 20 lagi barang keperluan diletakkan di bawah fasa kedua skim itu, menjadikan keseluruhan 32 barangan harga terkawal.

Barangan yang dimasukkan dalam senarai fasa kedua termasuk Tomato, Cili Merah, Terung Panjang, Sawi Hijau dan Timun.


Warga emas maut, kereta jatuh gaung

KAPIT, 7 Mei - Seorang lelaki berumur 60 tahun maut setelah kenderaan pacuan empat roda yang dipandunya terjatuh ke dalam gaung di Jalan Melinau, Mujong Balleh, Kapit.

Menurut Laporan Pusat Gerakan Operasi Jabatan Bomba dan Penyelamat Negeri, pasukan bomba yang tiba di lokasi mendapati sebuah kenderaan tersangkut pada sepohon kayu.

Semasa kejadian, terdapat dua orang di dalam kenderaan tersebut.  Mayat mangsa, James Lanyun dikeluarkan daripada kenderaan dengan bantuan jentera traktor.  Manakala penumpang berjaya dikeluarkan oleh orang kampung dan mengalami kecederaan patah paha kiri.


MAIPS agih RM11.6 juta peruntukan tahunan Institusi Pendidikan Islam Perlis

ARAU, 7 Mei - RM11.6 juta diperuntuk Majlis Agama Islam dan Adat Istiadat Melayu Perlis (MAIPs) tahun ini untuk diagihkan kepada Institusi Pendidikan Islam Negeri Perlis.

34 Institusi Pendidikan Islam di negeri itu akan menerima manfaat.

Antaranya, Kolej Universiti Islam Perlis(KUIPs), Sekolah Agama Al-Islahiyah Menengah Behor Mali dan Maahad Attarbiyyah Al-Islamiah.

Sumbangan disampaikan Raja Perlis, Tuanku Syed Sirajuddin Jamalullail kepada Pengarah Jabatan Hal Ehwal Agama Islam Negeri Perlis (JAIPs), Dr Hazman Hassan bersempena Majlis Iftar Istana Arau.  Pada akhir majlis, Tuanku Syed Sirajuddin turut menyerahkan sumbangan kepada 24 warga emas, 20 anak yatim dan 8 pengamal media termasuk RTM.


Datuk Seri Acryl Sani tekankan tiga fokus utama dalam perkhidmatan sebagai Ketua Polis Negara

KUALA LUMPUR, 7 Mei - Datuk Seri Acryl Sani Abdullah Sani yang dilantik sebagai Ketua Polis Negara menekankan tiga fokus utama dalam perkhidmatannya.

Ia termasuk memperkasa integriti dan sistem penyampaian perkhidmatan bagi meningkatkan keyakinan sekaligus kesejahteraan masyarakat.

Manakala fokus ketiga merupakan usaha untuk terus mendokong usaha kerajaan mengekalkan kesejahteraan masyarakat mengekang penularan wabak COVID-19.

Tumpuan juga akan diberikan kepada usaha memperkukuhkan aspek kebajikan warga pasukan keselamatan termasuk kemudahan logisitk.

Ia termasuk keadaan rumah anggota yang tidak mencukupi dan uzur, selain keadaan pos-pos pengawal di kawalan sempadan negara.

Beliau menyatakannya pada sidang media khas di ibu negara.


Program Nur Ramadan Pahangfm agih makanan berbuka puasa untuk golongan rentan

KUANTAN, 7 Mei - Program Nur Ramadan yang diadakan RTM Pahang melalui Pahangfm yang sampai ke penghujungnya dimeriahkan dengan pengagihan makanan berbuka buat golongan rentan di sekitar bandaraya Kuantan.

Menurut penerbit program Nur Ramadan Pahangfm, Nurul Ain Sujaihah Mohamad, pilihan golongan sasar kepada individu tidak berkemampuan itu bertujuan memberi kegembiraan terutama ketika Syawal hampir tiba.  Selain baju raya, golongan tersebut turut diraikan dengan pemberian duit raya.  Program yang turut mendapat kerjasama daripada beberapa agensi kerajaan dan swasta itu telah bermula sejak awal Ramadan lalu.


Pengubahan wang hampir RM1 Juta, ibu tunggal mengaku tidak bersalah

AYER KEROH, 6 Mei - Seorang ibu tunggal mengaku tidak bersalah di Mahkamah Sesyen Ayer Keroh atas 19 tuduhan menipu urusan pembelian insurans bernilai hampir RM1 juta, 6 tahun lepas.

Tertuduh, Loo Mei Lin, 49 tahun membuat pengakuan itu selepas kesemua pertuduhan dibacakan dihadapan Hakim Maziah Johari.

Mengikut pertuduhan pertama, tertuduh yang merupakan ahli perniagaan didakwa menggunakan satu nombor akaun sebagai peralatan kesalahan berkaitan kegiatan haram.Dalam pertuduhan kedua hingga ke-7, tertuduh didakwa menerima wang dengan jumlah keseluruhan RM962,845.21 yang merupakan hasil kegiatan haram melalui akaun miliknya daripada mangsa, Teh Eet Meng, 55 tahun. Bagi pertuduhan kelapan hingga 19 pula, tertuduh didakwa telah menggunakan wang berjumlah keseluruhan RM273,255.84 yang merupakan hasil daripada kegiatan haram, bagi membayar kad kredit OCBC Bank, Public Bank, RHB Bank dan HSBC Amanah Malaysia Berhad miliknya serta membeli polisi-polisi insurans atas nama ahli keluarga.Kesemua kesalahan itu didakwa dilakukan sekitar daerah Melaka Tengah dan Alor Gajah pada 29 Dis 2014 hingga 30 Julai 2015 dan dikemukakan mengikut Subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.Kes dikendalikan Timbalan Pendakwaraya, Rohaiza Zainal manakala tertuduh diwakili peguam Michael Tan. Hakim Maziah kemudian membenarkan tertuduh diikat jamin RM50,000 dan melapor diri di Balai Polis berhampiran setiap 1 haribulan. 4 Jun depan, ditetapkan sebagai tarikh sebutan semula kes.


IPT keluarkan surat pergerakan pulang pelajar sempena Aidilfitri

KUALA LUMPUR, 6 Mei - Pihak Institusi Pengajian Tinggi (IPT) akan mengeluarkan surat kebenaran merentas daerah dan negeri kepada pelajar, ibu bapa atau penjaga bagi pergerakan pulang pelajar ke kampung halaman masing-masing untuk menyambut Hari Raya Aidilfitri.

Pengarah Bahagian Mahasiswa Holistik Jabatan Pendidikan Tinggi Dr Mohd Suzeren Md Jamil, memberitahu, pelajar, ibu bapa atau penjaga hanya perlu menunjukkan surat berkenaan kepada anggota keselamatan di sekatan jalan raya (SJR).

Setakat ini juga katanya, pelajar tidak dibenarkan menggunakan kenderaan awam untuk pergerakan pulang dan hanya dibenarkan dengan kenderaan sendiri, kenderaan ibu bapa, kenderaan yang diatur oleh IPT atau penerbangan sahaja.

Terdahulu, Kementerian Pengajian Tinggi (KPT) mengumumkan lebih 100,000 pelajar IPT yang kini berada di kampus dibenarkan pulang ke rumah masing-masing sempena cuti Hari Raya Aidilfitri kecuali Sarawak.

Pergerakan pelajar secara berfasa itu ditetapkan, bermula esok hingga 12 Mei dari kampus ke kediaman masing-masing manakala tarikh kembali ke kampus bermula 15 hingga 20 Mei.

Hanya pelajar yang berada di kawasan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP) sahaja dibenarkan pulang, manakala mereka yang berada di bawah PKP Diperketatkan (PKPD) perlu terus berada di kawasan masing-masing.

Pelajar yang sedang menjalani latihan industri (praktikal) juga dibenarkan pulang mengikut prosedur operasi standard (SOP) yang sama kerana mereka dikategorikan sebagai pelajar yang sedang menyambung pengajian di kampus.


Kelantan benarkan solat di masjid dengan kapasiti 70 peratus

KOTA BHARU, 6 Mei - Kelantan membenarkan pelaksanaan solat Jumaat, fardu dan solat sunat tarawih di masjid negeri, bandar serta jajahan seluruh negeri dengan 70 peratus daripada kapasiti masjid selepas penjarakan dua meter.  Manakala aktiviti-aktiviti lain, termasuk tazkirah dan tadarus al-Quran tidak dibenarkan.

Yang Dipertua Majlis Agama Islam dan Adat Istiadat Melayu Kelantan (MAIK) Tan Sri Mohamad Rizam Tengku Abdul Aziz berkata, perkara itu telah mendapat perkenan Sultan Kelantan, Sultan Muhammad Kelima, Sultan dan Yang Dipertuan bagi Kelantan Darul Naim sebagai Ketua Agama Islam Negeri sebagaimana peruntukan Perkara 6 (1) Undang-undang Perlembagaan Tubuh.  Arahan itu berkuatkuasa serta merta sehingga satu tarikh yang akan dimaklumkan kelak. Kebenaran bagi memberi peluang kepada orang ramai untuk beribadat di masjid-masjid berkenaan pada hari-hari terakhir Ramadan. Memandangkan kes COVID-19 yang telah menunjukkan penurunan di jajahan Gua Musang, pelaksanaan Solat Jumaat, Solat Fardu dan Solat Sunat Terawih di Masjid-Masjid Mukim jajahan Gua Musang dibenarkan dengan Prosedur Operasi Standard (SOP) yang sama.

Namun, semua masjid mukim selain jajahan Gua Musang, surau dan musolla masih ditutup untuk semua aktiviti.

Walaubagaimana pun, imam tua, imam muda, bilal dan siak dikehendaki hadir bertugas untuk Solat Jumaat, Solat Fardu dan Solat Sunat Terawih di masjid, surau dan musolla masing-masing. MAIK berharap semua pihak patuh dengan SOP dan tindakan sewajarnya akan diambil terhadap kegagalan mematuhi SOP berkenaan.


COVID-19: 14 kluster baharu dikesan

PUTRAJAYA, 6 Mei - Sebanyak 14 lagi kluster baharu dikesan hari ini berbanding tujuh yang diisytihar tamat. Ini menjadikan kluster aktif dalam negara meningkat kepada 418 kluster.

Menurut kenyataan Ketua Pengarah Kesihatan, Tan Sri Dr Noor Hisham Abdullah, kluster-kluster baharu yang dikesan hari ini membabitkan lapan kluster tempat kerja, masing-masing dua kluster membabitkan komuniti dan sektor pendidikan serta masing-masing satu kluster kumpulan berisiko tinggi dan kluster keagamaan.

Selangor mencatatkan jumlah kluster tertinggi iaitu 4 kluster terdiri dari dua kluster tempat kerja dan dua kluster sektor pendidikan. Ia diikuti dengan Johor, 2 kluster masing-masing satu kluster tempat kerja dan kluster kumpulan berisiko tinggi.

Perak juga merekodkan dua kluster baharu, kedua-duanya di tempat kerja manakala Kelantan pula satu kluster tempat kerja dan satu kluster komuniti.

Sementara Negeri Sembilan dan Sabah merekodkan masing-masing satu kluster tempat kerja.

Satu lagi kluster komuniti dicatatkan di Pahang, sementara kluster keagamaan di Kedah.

Keseluruhannya, 281 kes jangkitan baharu dicatatkan menerusi kluster-kluster baharu berikut.

Manakala 96 kluster aktif merekodkan pertambahan kes baharu dalam tempoh 24 jam lalu.


Langgar SOP, kertas siasatan Neelofa dan suami di peringkat akhir

SEREMBAN, 6 Mei - Kertas siasatan terhadap selebriti Neelofa Mohd Noor dan suami, Haris Ismail yang didakwa melanggar prosedur operasi standard (SOP) Perintah Kawalan Pergerakan Bersyarat (PKPB), kini di peringkat akhir.

Ketua Polis Negeri Sembilan Datuk Mohammad Mat Yusop memaklumkan, kes telah dirujuk kepada pendakwa raya namun dikembalikan semula kepada polis berikutan terdapat beberapa perkara yang perlu diperkemas.

Datuk Mohammad bercakap kepada media di Seremban, selepas memakaikan pangkat Sarjan Mejar, kepada Sarjan Mat Shah Kasim, atas keberaniannya menyelamatkan dua mangsa kebakaran di Rembau, Mac lalu.Sementara itu, Polis sudah pun mengambil keterangan Neelofa dan suami di Ibu Pejabat Daerah Polis Nilai, pada 4 Mei. Mereka dikatakan merentas negeri tanpa kebenaran, selepas Neelofa memuat naik gambar dan video berada di sebuah kedai permaidani di Nilai, pada 2 Mei.


Kerajaan akan laksana misi khas bawa pulang rakyat Malaysia dari India

PUTRAJAYA, 6 Mei - Kerajaan akan melaksanakan misi repatriasi khusus bagi membawa pulang rakyat Malaysia termasuk petugas pelbagai agensi serta tanggungan mereka yang berada di wilayah utara dan barat India. Ia susulan kenaikan mendadak kes positif COVID-19 di negara itu.

Menteri Luar, Datuk Seri Hishammuddin Tun Hussein berkata, misi yang dilaksanakan dengan kerjasama Agensi Pengurusan Bencana Negara (NADMA) dan Kementerian Kesihatan itu akan menggunakan pesawat sewaan khas dari Malaysia.

Menerusi satu kenyataan, beliau memaklumkan pesawat berkenaan akan berlepas ke New Delhi dan Mumbai, India dalam masa terdekat sebaik sahaja urusan berkaitan termasuk kelulusan penerbangan daripada Kerajaan India diperoleh.

Datuk Seri Hishammuddin menegaskan keputusan itu dibuat secara bersama melibatkan pelbagai agensi selain mengambil kira maklumat hasil pemerhatian dan analisis oleh pejabat-pejabat perwakilan Malaysia di India.

Rakyat Malaysia yang dibawa pulang menerusi misi itu diwajibkan menjalani ujian COVID-19 sebelum berlepas dari India dan sebaik tiba di Malaysia.

Selain itu ujarnya, mereka juga wajib menjalani kuarantin selama 14 hari di pusat kuarantin yang ditetapkan oleh kerajaan.


COVID-19: Kelantan perketat SOP

KOTA BHARU, 6 Mei - Hanya 30 peratus sahaja penjawat awam dan kakitangan swasta di Kelantan dibenarkan untuk bekerja di pejabat selain hanya dua individu dibenar menaiki sebuah kenderaan dalam usaha membendung penularan COVID-19.

Exco Jawatankuasa Kerajaan Tempatan, Perumahan dan Kesihatan Negeri, Dr Izani Husin berkata, pihaknya bercadang untuk menguatkuasakan peraturan itu selewat-lewatnya Ahad ini.

Turut dikuat kuasa, arahan penjarakan fizikal tiga meter, berbanding satu meter sebelum ini serta penguatkuasaan pematuhan SOP lebih ketat melibatkan aktiviti gerai-gerai jualan dibuka di tepi jalan sepanjang Ramadan. Menurut Dr. Izani, semua SOP terbaharu itu diputuskan dalam Mesyuarat Penyelarasan Khas Jawatankuasa Kerja Keselamatan Negeri (JKKN) Kelantan, hari ini.

Sementara itu, bagi menampung jumlah pesakit COVID-19 di negeri itu, Pusat Kuarantin dan Rawatan COVID-19 Berisiko Rendah (PKRC) kelapan dibuka di Gelanggang Seni, bermula hari ini. PKRC Gelanggang Seni yang di anggarkan mampu memuatkan 150 pesakit pada satu – satu masa itu akan di lengkapi peralatan perubatan lebih baik khusus kepada pesakit berisiko terutama warga emas berusia lebih 60 tahun.


Pandang serius situasi semasa COVID-19 - Tan Sri Annuar

KUALA LUMPUR, 6 Mei - Menteri Wilayah Persekutuan, Tan Sri Annuar Musa merayu kerjasama orang ramai agar tidak membawa anak kecil dan juga bayi ketika mengunjungi bazar Ramadan dan Aidilfitri di ibu kota.

Beliau berkata, orang ramai perlu memandang serius situasi semasa penularan COVID-19 serta kewujudan varian baharu virus itu di negara ini.

Tan Sri Annuar turut menggesa orang ramai untuk menangguhkan atau membatalkan kegiatan sosial bagi meminimumkan pergerakan dan perhimpunan dalam komuniti.

Tegas beliau, pelaksanaan Perintah Kawalan Pergerakan (PKP) selama dua minggu di Kuala Lumpur amat penting untuk membendung penularan COVID-19 yang semakin membimbangkan.

Tan Sri Annuar bercakap pada sidang media khas berhubung pelaksanaan PKP di ibu negara.

Menurut beliau, operasi Bazar Ramadan dan Aidilfitri dibenarkan, berikutan tiada kes positif COVID-19 dilaporkan selain pematuhan SOP oleh peniaga.

Namun beliau mengingatkan, sekiranya Sistem Amaran Awal (HIDE) menunjukkan terdapat bazar Ramadan dan pusat beli belah dikunjungi pesakit COVID-19 atau kontak rapat, premis berkenaan akan diarah tutup.

Setakat ini, kementerian telah mengenal pasti dan memantau beberapa bazar Ramadan dan pusat beli-belah yang dikesan dikunjungi ratusan individu positif dan kontak rapat COVID-19.


Kerajaan tidak tolak teruskan kawalan harga siling barangan keperluan selepas tamat SHMMP

KEMAMAN, 6 Mei - Kerajaan tidak menolak kemungkinan akan terus mengawal harga siling beberapa barangan keperluan utama selepas berakhirnya Skim Harga Maksimum Musim Perayaan (SHMMP) sempena Hari Raya Puasa 2021 pada 20 Mei depan.

Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, tindakan itu akan diambil jika harga barang keperluan termasuk ayam, daging lembu dan ikan kembung terus melonjak naik selepas tamat SHMMP ini.

Menurut Datuk Rosol, meskipun bukan musim perayaan, pihaknya mempunyai kuasa untuk terus mengawal harga siling barangan keperluan berkenaan bagi menjaga kebajikan para pengguna.  Datuk Rosol ditemui pemberita selepas memantau sebuah pasar raya di Bandar Baharu Kijal.  Dalam perkembangan berkaitan, Datuk Rosol memaklumkan sehingga 21 April 2021 lalu sebanyak 203 kes kegagalan pematuhan peraturan SHMMP Hari Raya Aidilfitri direkodkan. Antara kesalahan dikenal pasti ialah tidak mempamerkan tanda harga, gagal menggunakan tanda harga merah jambu dan menjual melebihi harga maksimum.

Pasukan penguatkuasaan kementeriannya turut menyita pelbagai barangan bernilai lebih RM20,000 dan mengeluarkan kompaun bernilai lebih RM30,000.


Samun dan pecah rumah, 7 'Geng Nantha Kumar' didakwa

IPOH, 6 Mei - 7 individu didakwa di Mahkamah Sesyen Ipoh, hari ini atas pertuduhan terbabit kumpulan jenayah terancang, Geng Nantha Kumar melibatkan samun berkumpulan dan pecah rumah sejak 2018.

Tertuduh, Gunasegaran, Muhammad Firdaus Abdullah, S. Rahuljeet Singh, P. Kamal Raj, N. Pubalan, S. Kumaran dan G. Prem bagaimanapun tidak membuat sebarang pengakuan.

Kesemua mereka berusia 23 hingga 35 tahun itu mengangguk faham sebaik sahaja pertuduhan dibacakan secara berasingan oleh jurubahasa mahkamah di hadapan Hakim Norashima Khalid.  Berdasarkan kertas pertuduhan, kesemua mereka didakwa menjadi ahli kumpulan jenayah terancang Geng Nantha Kumar dalam daerah Kinta, antara Ogos 2018 hingga Februari 2020.  Pertuduhan dibuat mengikut Seksyen 130V(1) Kanun Keseksaan (Akta 574) yang memperuntukkan hukuman penjara maksimum 20 tahun, jika sabit kesalahan.  Mahkamah menolak permohonan ikat jamin semua tertuduh atas alasan perkara itu boleh dibuat di Mahkamah Tinggi, ketika kes dipindahkan.  Mahkamah menetapkan 8 Jun untuk sebutan semula kes.


Kilang kotor dan langgar pelbagai peraturan, Jabatan Kesihatan arah tutup dan kenakan kompaun

SEBERANG PERAI SELATAN, 6 Mei - Dua kilang pemprosesan makanan kotor dan menjijikkan, diarah tutup.

Kedua-dua kilang terletak di di Bukit Panchor, Seberang Perai Selatan, diserbu Bahagian Keselamatan dan Kualiti Makanan (BKKM) Jabatan Kesihatan Pulau Pinang dengan kerjasama Kementerian Perdagangan Dalam Negeri dan Hal Ehwal Pengguna serta polis.

Tambahnya, kilang pertama, pernah diarah tutup dua minggu lalu, dan selepas pemeriksaan kali ini, tahap kebersihan didapati masih tidak memuaskan.Hasil pemeriksaan, pemilik kilang turut membuat kesalahan menipu alamat premis pada label produk. Kedua-dua premis dikompaun di bawah Peraturan 11(2), Peraturan Kebersihan Makanan 2009 kerana menggajikan pekerja tanpa suntikan tifoid dan Peraturan 34 membabitkan kebersihan premis yang mana nilai keseluruhannya berjumlah RM3,500.


Penduduk perlu patuh SOP, elak kuantan dikenakan PKP

PAHANG, 6 Mei - Ke arah menurunkan kes COVID-19 di daerah Kuantan.

Penduduk diseru bekerjasama untuk mematuhi SOP ditetapkan jika tidak mahu daerah itu diletakkan di bawah Perintah Kawalan Pergerakan, PKP.

Ketua Polis negeri, Datuk Seri Abd Jalil Hassan turut mengingatkan orang ramai supaya mematuhi SOP ketika aktiviti berkunjung sempena Aidilfitri termasuk memastikan kehadiran tetamu tidak melebihi 25 orang pada 1 sehingga 3 syawal di kawasan PKPP.

Beliau berkata demikian kepada RTM selepas Majlis Berbuka Puasa Bersama petugas Barisan Hadapan yang bertugas di Plaza Tol Bentong.

Turut dihadir, Timbalan Menteri Dalam Negeri, Datuk Seri Ismail Mohamed Said.

Terdahulu, kerajaan negeri pada Selasa bercadang mengenakan peraturan lebih ketat termasuk memohon pelaksanaan PKP di Kuantan jika peningkatan kes positif Covid-19 di daerah itu tidak menurun.


Pulau Pinang jangan campur tangan urusan dalaman Kedah

ALOR SETAR, 6 Mei - “Jangan campur urusan dalaman Kedah berhubung isu tadahan air di Hutan Simpan Ulu Muda”  Itu peringatan Menteri Besar Kedah, Muhammad Sanusi Md Nor kepada Kerajaan Pulau Pinang.

Muhammad Sanusi berkata, Kedah negeri berdaulat yang mempunyai wilayah yang ditadbir Sultan dan berpegang kepada undang-undang Tubuh Negeri.

Muhammad Sanusi mengulas mengenai tindakan Perbadanan Bekalan Air Pulau Pinang (PBAPP) yang mencadangkan penubuhan Lembaga Lembangan Sungai Ulu Muda (LLUM).  Ia bagi melindungi tadahan air di Empangan Muda, Pedu dan Ahning yang antaranya mahu mengharamkan semua aktiviti pembalakan di Ulu Muda.  Cadangan Kementerian Alam Sekitar (KASA) menubuhkan Lembaga Lembangan Sungai Muda (LLSM) adalah untuk mengawal selia Sungai Muda selaras dengan peruntukan perlembagaan Persekutuan, merujuk kepada kawasan di antara kampung Sungai Muda di Pantai Perai hingga ke muara laut.  Katanya KASA telah meluluskan 2 daripada 14 projek Takungan Air Pinggiran Sungai (TAPS) .

Ia untuk menakung lebihan air di Sungai Muda.


Lori rempuh sembilan kenderaan, tujuh cedera

BEHRANG, 6 Mei - Tujuh cedera dalam kemalangan membabitkan 10 kenderaan di Kilometer 116 Jalan Persekutuan Ipoh-Kuala Lumpur berhampiran lampu isyarat Tol Behrang petang semalam.

Menurut Ketua Polis Daerah Muallim, Superitendan Sulizmie Affendy Sulaiman, kemalangan pada pukul 4.40 petang itu melibatkan sebuah lori, kenderaan pacuan empat roda, tiga kereta dan lima motosikal.

Kejadian berlaku selepas lori yang dipandu seorang lelaki berusia 37 tahun dari arah Slim River ke Tanjung Malim telah hilang kawalan dan melanggar sembilan kenderaan lain yang sedang berhenti di lampu isyarat Tol Behrang.  Akibat kemalangan itu, kesemua mangsa terlibat mengalami kecederaan ringan.  Kes disiasat dibawah Seksyen 42 (1) Akta Pengangkutan Jalan (APJ) 1987.  Sabit kesalahan, boleh dihukum penjara selama tempoh tidak kurang daripada lima tahun dan denda tidak kurang RM5,000 dan tidak lebih RM15,000 serta hilang kelayakan lesen lebih daripada lima tahun.


MAIWP peruntukkan RM20.3 juta bantuan Aidilfitri

KUALA LUMPUR, 6 Mei - RM20.3 Juta diperuntukkan Majlis Agama Islam Wilayah Persekutuan (MAIWP) bagi bantuan Aidilfitri.  Ini merupakan jumlah terbesar dari RM32.7 Juta yang telah diagihkan MAIWP sepanjang bulan Ramadan.

Menurut Pengerusi MAIWP, Datuk Dr Mohd Daud Bakar, Bantuan Aidilfitri sebanyak RM700 seorang akan diberikan tahun ini yang bakal memanfaatkan hampir 30,000 asnaf di seluruh Wilayah Persekutuan.

MAIWP turut membantu menyalurkan bantuan aidilfitri sebanyak RM300 kepada penghuni institusinya iaitu 420 orang pelajar Darul Kifayah, 250 orang pelajar Institut Kemahiran Baitulmal dan 38 orang pelatih Dar Assadah.  Selain itu, agihan turut diberi menerusi bantuan Ihya Ramadan bernilai 9.23 Juta, Dapur It'am bernilai 2.1 Juta, dan sumbangan Tabung Kebajikan Perubatan Hospital bernilai 1.06 Juta.  Beliau berkata demikian ketika mewakili Menteri di Jabatan Perdana Menteri Hal Ehwal Agama, Datuk Dr Zulkifli Mohamad Al Bakri merasmikan Program Ramadan MAIWP bersama komuniti (Iftar bersama Asnaf) di Kuala Lumpur.  Dalam majlis tersebut, seramai 100 asnaf menerima wang tunai sumbangan Lembaga Tabung Haji serta barangan keperluan makanan sumbangan QSR Brands dan Pasta panas selaku rakan strategik dalam program tersebut.


Sultan Kelantan zahir kebimbangan peningkatan kes harian COVID-19

KELANTAN, 6 Mei - Sultan Kelantan, Sultan Muhammad V menzahirkan kebimbangan susulan peningkatan mendadak kes harian COVID-19 di negeri itu.

Setiausaha Sulit Kanan kepada Sultan Kelantan, Datuk Nik Mohd Shafriman Nik Hassan berkata, baginda juga menzahirkan rasa dukacita apabila melihat ramai rakyat Kelantan masih mengambil ringan terhadap pematuhan prosedur operasi standard (SOP) Perintah Kawalan Pergerakan (PKP) bagi mengekang penularan wabak berkenaan.

Baginda turut menyeru semua supaya mengambil serius pematuhan SOP PKP yang ditetapkan.

Menurutnya, berikutan penularan varian Afrika Selatan B.1.351 yang telah dikesan di negeri itu, baginda menitahkan semua pihak supaya tidak merentas negeri sekiranya tiada kecemasan.

Nik Mohd Shafriman berkata Sultan Muhammad V juga menyarankan peniaga agar mengutamakan pengurusan perniagaan melalui atas talian.

Menurut Nik Mohd Shafriman, Sultan Kelantan turut merakamkan penghargaan kepada seluruh kakitangan Kementerian Kesihatan Malaysia (KKM) yang tidak mengenal penat lelah dalam berkhidmat untuk segenap lapisan masyarakat.

Baginda turut mengingatkan seluruh rakyat Kelantan supaya sentiasa memakai pelitup muka, mengamalkan penjarakan fizikal dan sentiasa menjaga kebersihan tangan untuk mengelak jangkitan wabak berkenaan.


Program Jaringan Prihatin tangani jurang digital

PUTRAJAYA, 5 Mei - Program Jaringan Prihatin berjumlah RM3.5 bilion dilancarkan Perdana Menteri Tan Sri Muhyiddin Yassin dalam usaha kerajaan menangani cabaran jurang digital.

Tan Sri Muhyiddin Yassin, berkata program itu dijangka memanfaatkan kira-kira 8.5 juta rakyat daripada kumpulan B40 untuk memiliki alat peranti telefon pintar atau menikmati bantuan pelan internet jalur lebar.

Daripada keseluruhan RM3.5 bilion itu, kerajaan akan membelanjakan sejumlah RM2 bilion, manakala syarikat telekomunikasi dan penyedia perkhidmatan pula akan memberi sumbangan tambahan berjumlah RM1.5 bilion terutamanya dalam bentuk data percuma.

Beliau berucap pada majlis Pelancaran Program Jaringan Prihatin di Putrajaya.

Turut hadir Menteri Kewangan Tengku Datuk Seri Zafrul Tengku Abdul Aziz.


Lebih 17,000 tan sisa makanan dibuang setiap hari, 4,080 tan daripadanya merupakan makanan yang dibazirkan

KUALA LUMPUR, 5 Mei - Lebih 17,000 tan sisa makanan dibuang setiap hari di negara ini.

Daripada jumlah itu, 24 peratus atau 4,080 tan terdiri daripada sisa makanan yang seharusnya boleh dielak daripada dibazirkan.

Justeru, Timbalan Menteri Perumahan dan Kerajaan Tempatan, Datuk Seri Ismail Abd Mutalip meminta masyarakat supaya bijak mengurus makanan seharian sekali gus mengurangkan pembaziran.Beliau semalam melancarkan 'Kempen Hargai Makanan, Elak Pembaziran' anjuran Perbadanan Pengurusan Sisa Pepejal Dan Pembersihan Awam (SWcorp) bagi tahun ke enam.Kadar peningkatan sisa pepejal meningkat 15 peratus pada 2019 dan turun 7 peratus pada tahun lalu susulan penguatkuasaan Perintah Kawalan Pergerakan PKP pada tahun lalu.


Produk Pelancongan Baharu mampu lonjakkan industri pelancongan negeri

KUALA PERLIS, 5 Mei - Lembaga Penggalakan Pelancongan Malaysia sedang merangka strategi bersama Kerajaan Negeri bagi melonjakkan kembali industri pelancongan di Perlis.

Ia berikutan terdapat produk baharu yang boleh diketengahkan sebagai tarikan pelancongan, termasuk transformasi Kampung Seberang Ramai atau Kampung Pelangi, dan Fruit Valley di Chuping sebagai pengeluar buah tin terbesar negara.

Menurut Pengarah Kanan Bahagian Domestik dan Acara, Pelancongan Malaysia, Dato Dr Ammar Abd Ghapar, produk berkenaan boleh dimasukkan dalam promosi kategori Pelancongan Agro, Pendidikan atau Sukan.  Dengan pakej yang menarik, produk pelancongan di Perlis mampu dilonjakkan dan menjadikan negeri ini sebagai salah satu hub pelancongan utama negara.

Beliau menyatakannya selepas menghadiri Majlis Ramah Mesra dan Majlis Berbuka Puasa Bersama Pengiat Industri dan Rakan Media Negeri Perlis di Kuala Perlis.


Aplikasi jejak Asnaf MAIWP, hampir 500 aduan berkenaan asnaf direkodkan sejak tahun 2020

PUTRAJAYA, 5 Mei - Hampir 500 aduan berkenaan asnaf baharu telah direkodkan menerusi aplikasi Mobile Jejak Asnaf (MoJA) MAIWP sejak dilancarkan tahun lalu.

Menurut Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri, hampir kesemuanya telah dijejaki dan disalurkan bantuan sewajarnya.

Katanya, usaha ini penting bagi memastikan tiada lagi insan di Wilayah Persekutuan yang tiada tempat tinggal, kekurangan makanan atau sumber kewangan.

Beliau bercakap kepada pemberita selepas menyerahkan sumbangan wang tunai dan bantuan barangan keperluan kepada 50 asnaf menerusi program Ramadan MAIWP bersama komuniti.


Skim Harga Maksimum Musim Perayaan Hari Raya Puasa 2021, 53 peniaga sekitar Johor di kompaun

JOHOR BAHRU, 5 Mei - 53 peniaga di sekitar Johor dikompaun mengikut Akta Kawalan Harga dan Anti Pencatutan 2011 di bawah Skim Harga Maksimum Musim Perayaan (SHMMP) Hari Raya Puasa 2021, sehingga semalam.

Jumlah keseluruhan kompaun RM7,550 dikeluarkan kerana mereka gagal mematuhi peraturan-peraturan yang ditetapkan.

Exco Perpaduan, Perdagangan dan Hal Ehwal Negeri, Dr. Chong Fat Full berkata,sebanyak 2,105 pemeriksaan telah dilaksanakan Kementerian Perdagangan Dalam Negeri Dan Hal Ehwal Pengguna (KPDNHEP) Johor, melibatkan 2,058 pemeriksaan di peringkat peruncit dan 47 pemeriksaan di peringkat pemborong di seluruh Johor.Dalam pada itu, SHMMP Hari Raya Puasa 2021 bagi fasa kedua akan dikuatkuasakan pada 6 Mei sehingga 20 Mei 2021 yang melibatkan 19 jenis barangan yang terdiri daripada sayuran, barang kering dan hasil laut. Seramai 200 anggota KPDNHEP ditugaskan sepanjang skim berkenaan dengan melibatkan pemeriksaan yang dilaksanakan secara harian. Beliau berkata demikian selepas lawatan pemeriksaan ke atas lebih kurang 150 premis di Pasar Borong Pandan, Johor Bahru.


Majlis Tindakan Kemakmuran Bersama (MTKB), tentukan dasar dan strategi pelaksanaan WKB 2030

KUALA LUMPUR, 5 Mei - Perdana Menteri Tan Sri Muhyiddin Yassin telah mempengerusikan mesyuarat pertama Majlis Tindakan Kemakmuran Bersama (MTKB), semalam.

MTKB berperanan untuk menentukan dasar dan strategi pelaksanaan Wawasan Kemakmuran Bersama (WKB) 2030.

Menurut kenyataan Pejabat Perdana Menteri, peranan MTKB termasuk mementukan sasaran, indikator makro dan Petunjuk Prestasi Utama (KPI) bagi sektor-sektor penting dalam pembangunan negara, yang akan dirangka secara inklusif serta menyeluruh bagi mencapai objektif WKB 2030.MTKB terdiri daripada 21 orang menteri kabinet, empat ketua jabatan, dua ketua Syarikat Pelaburan Berkaitan Kerajaan (GLIC), tiga wakil Dewan Perniagaan Melayu, Cina dan India, serta tokoh-tokoh dalam pelbagai sektor ekonomi, pendidikan dan sosial.Unit penyampaian Kemakmuran Bersama (Sepadu), Jabatan Perdana Menteri akan bertindak sebagai sekretariat MTKB.Jawatankuasa Kemakmuran Bersama (JEKB) turut diwujudkan yang dipengerusikan Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md Yusof.


Seleweng minyak masak subsidi RM15 Juta, 15 individu diberkas

PASIR GUDANG, 5 Mei - Sindiket penyelewengan minyak masak bersubsidi, melibatkan kerugian kira-kira RM15 juta, TUMPAS.

Serbuan di sebuah kilang di Pasir Gudang, Johor, membongkar sindiket dipercayai aktif sejak 6 bulan lalu.

15 pekerja termasuk seorang penyelia kilang, berusia antara 25 hingga 45 tahun, dicekup.  Tujuh daripadanya warga tempatan.  Timbalan Pengarah Penguatkuasa Operasi Kementerian Perdagangan Dalam Negeri dan Hal Ehwal Pengguna Putrajaya, Shamsul Nizam Khalil berkata, sindiket mendapatkan bekalan 15 jenama minyak masak daripada pengilang atau pemborong berlesen sekitar Lembah Klang, Pahang dan Perak.  Ia kemudian dibawa ke Pasir Gudang untuk proses pemindahan sebelum dieksport ke luar negara. Rampasan ini merupakan yang pertama dan terbesar tahun ini melibatkan penyelewengan minyak masak bersubsidi.


Pasar raya kotor, jual barang luput tarikh, diarah tutup seminggu

MELAKA, 5 Mei - Di Melaka sebuah pasar raya diarah menutup pusat simpanan makanan dan barangan selama seminggu selepas didapati kotor serta tidak mematuhi prosedur susunan yang diarahkan.

Menurut EXCO Negeri, Datuk Rahmad Mariman, pasar raya itu merupakan premis keempat yang diarah tutup oleh Jabatan Kesihatan Melaka atas alasan sama, tahun ini.  Selain gudang penyimpanan yang kotor, kesalahan lain turut dikesan ialah mempamerkan produk makanan telah tamat tempoh di rak jualan.


Pembukaan Ladang Tenusu Jemaluang, JCORP peruntuk lebih RM100 Juta

MERSING, 5 Mei - Kerajaan Johor menerusi Johor Corporation (JCorp), memperuntuk lebih RM100 juta bagi membuka Ladang Tenusu Jemaluang, melalui Majlis Pembangunan Wilayah Ekonomi Pantai Timur di Mersing.

Ladang berkenaan akan dibuka dalam tempoh terdekat dan dijangka memanfaatkan ekonomi Mersing.

Menteri Besar Johor, Datuk Hasni Mohammad berkata, ladang seluas 680 ekar tersebut akan diusahakan dengan kerjasama pakar sektor industri tenusu.  Projek tersebut juga akan melahirkan 20 penternak ladang satelit sebagai pemangkin ekonomi tempatan. Jcorp juga akan mengenalpasti beberapa rakan strategik bagi melaksana pelaburan tersebut.  Dalam pada itu, kerajaan persekutuan diseru menyegerakan pembinaan Lebuhraya Pantai Timur Empat, melibatkan Mersing, Pahang dan Terengganu.  Pembinaan infrastruktur tersebut dapat menyumbang kepada peningkatan ekonomi negeri, terutama sektor pelancongan.


Kos pakej umrah pasca COVID-19, kenaikan harga mendadak tidak dapat dielak

PUTRAJAYA, 5 Mei - Menteri Di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri tidak menafikan akan berlakunya peningkatan mendadak dalam kos pakej umrah pasca COVID-19.

Namun, anggaran peningkatan belum dapat dipastikan selagi keputusan rasmi daripada kerajaan Arab Saudi dalam SOP pelaksanaan ibadah tersebut tidak dimuktamadkan.

Peningkatan kos tidak dapat dielakkan berikutan pelbagai syarat tambahan ditetapkan kerajaan Arab Saudi termasuk insurans sebagai langkah keselamatan mengekang wabak daripada menular. Beliau menyatakannya selepas menyempurnakan program Ramadhan MAIWP bersama komuniti di Putrajaya.


Kes keganasan rumah tangga berpunca desakan ekonomi, hilang pekerjaan akibat PKP

KUALA LUMPUR, 5 Mei - Lebih 900 kes keganasan rumah tangga direkodkan bagi tempoh empat bulan pertama tahun ini.

Menurut Menteri Pembangunan Wanita, Keluarga dan Masyarakat, Datuk Seri Rina Harun, kebanyakannya berpunca daripada desakan ekonomi ketika PKP kerana pendapatan terjejas serta kehilangan pekerjaan.

Selain daripada penambahbaikan dasar dan undang-undang sedia ada, implimentasi dan kesedaran perlu dilihat secara holistik supaya masalah keganasan dalam rumah tangga dapat ditangani sebaiknya.  Beliau menyatakannya selepas menghadiri Majlis Pelancaran Masjid sebagai Pusat Transit Keganasan Rumah Tangga di ibu negara.  Pusat Transit Keganasan Rumah Tangga merupakan insiatif kerajaan bagi membantu wanita yang terlibat dalam kes keganasan rumah tangga untuk mendapatkan tempat perlindungan sementara.


500,000 orang jalani saringan kesihatan Skim Peduli Kesihatan (PeKa B40)

SELANGOR, 5 Mei - Hampir 500,000 orang direkodkan telah menjalani saringan kesihatan melalui Skim Peduli Kesihatan (PeKa B40) sejak diperkenalkan Kementerian Kesihatan Malaysia (KKM) bagi membantu golongan B40.

Daripada jumlah itu, lebih 22,000 sudah menerima bantuan alat perubatan sejak diperkenal dari tahun 2019.

Menurut Ketua Bahagian ProtectHealth Corporation, Azhar Samsudin, PeKa B40 turut menyediakan bantuan kewangan kepada penerima yang layak .

Dalam pada itu, Salbiah Karim, antara penerima yang mendapat bantuan PeKa B40 sejak tahun lepas, baru sahaja selesai menjalani pembedahan lutut kanan.

Beliau meluahkan rasa bersyukur atas keprihatinan kerajaan bagi membantu golongan berpendapatan rendah.

Orang ramai boleh menyemak syarat kelayakan bagi mendapatkan PeKa B40 di laman sesawang www.pekab40.com.my


Sultan Nazrin titah masjid, surau adakan solat hajat pada 7 Mei

PERAK, 5 Mei - Sultan Perak, Sultan Nazrin Muizzuddin Shah menitahkan semua masjid dan surau mengadakan solat hajat dengan membaca qunut nazilah selepas menunaikan solat Jumaat pada 25 Ramadan. Pengarah Jabatan Agama Islam Perak, Datuk Mohd Yusop Husin berkata di samping usaha kesihatan dan perubatan yang dilakukan, baginda menzahirkan titah agar rakyat memohon pertolongan daripada Allah.

Sultan Perak menzahirkan kebimbangan terhadap bilangan kes pesakit COVID-19 yang semakin meningkat dengan angka besar.  Baginda turut menzahirkan penghargaan kepada petugas barisan hadapan yang menghadapi tekanan di samping risiko besar.  Rakyat juga dinasihat melakukan persiapan menyambut Hari Raya Aidilfitri dengan amalan norma baharu serta menjauhkan diri daripada berkunjung ke tempat perhimpunan ramai.  Malah tidak berkompromi dengan Prosedur Operasi Standard (SOP) yang ditetapkan Majlis Keselamatan Negara dan Kementerian Kesihatan.


Situasi semasa perkembangan COVID-19

PUTRAJAYA, 4 Mei - Situasi semasa covid-19 di Malaysia.

Jumlah kes baharu hari ini, masih diatas paras 3,000, iaitu 3,120, mengatasi kes sembuh 2,334.

Selangor merekodkan kes baharu tertinggi 1,036 kes.

Jumlah kematian tinggi dengan 23 kes, menjadikan jumlahnya kini 1,574.

Berikut statistik harian COVID-19 dalam negara dan kes jangkitan mengikut negeri.


Dua krew melecur, kapal muatan diesel terbakar

GEORGE TOWN, 4 Mei - Dua krew cedera selepas kapal muatan diesel terbakar dalam kejadian di perairan Pengkalan Weld, George Town, Pulau Pinang.

Kejadian berlaku kira-kira 5.20 petang semalam.

Pihak bomba berjaya mengawal kebakaran manakala dua anak kapal diselamatkan.

Turut membantu memadam kebakaran, Bomba Sukarela kawasan Pengkalan Weld.

Dua krew yang melecur dihantar ke Hospital Pulau Pinang untuk menerima rawatan.  Tindakan pantas anggota bomba itu melegakan pemilik kapal lain kerana bahan diesel itu mampu merebak.

Tambahan pula, kawasan terbabit ialah lokasi membaiki kapal.


PRK DUN N.23 Melor ditangguhkan

KOTA BHARU, 4 Mei - Pilihanraya Kecil DUN N.23 Melor yang sepatutnya diadakan dalam tempoh 60 hari dari tarikh kekosongan kerusi itu pada 30 April lalu, ditangguhkan. Setiausaha Suruhanjaya Pilihanraya, Datuk Ikmalrudin Ishak berkata, penangguhan itu selaras dengan Proklamasi Darurat yang dikeluarkan oleh Yang di-Pertuan Agong pada 11 Januari lalu.

Ia juga selaras peruntukan Seksyen 13 Ordinan Darurat (Kuasa-Kuasa Perlu ) 2021 berkaitan Pilihan Raya DUN yang sedang berkuat kuasa.

Datuk Ikmalrudin berkata, pihaknya telah menerima pemakluman rasmi daripada Speaker Dewan Negeri Kelantan, Datuk Abdullah Yakub berhubung kekosongan luar jangka kerusi DUN berkenaan.

Hujung bulan lalu, allahyarham Dr. Md Yusnan Yusof meningggal dunia di kediamannya akibat serangan jantung.


Kanak-kanak perempuan lemas tergelincir dalam longkang

KULIM, 4 Mei - Seorang kanak-kanak perempuan berusia tiga tahun ditemukan lemas selepas tergelincir ke dalam longkang berhampiran rumahnya di Felda Gunong Bongsu sebelum dihanyutkan ke dalam Sungai Dingin dekat Kulim, Kedah, malam tadi.

Kenyataan Ketua Polis Daerah Kulim Suprintendan Azhar Hashim memberitahu dalam kejadian kira-kira pukul 7 malam itu, mangsa, Naera Dellisha Muhammad Nazri, sedang bermain bersama-sama beberapa kanak-kanak lain sebelum terjatuh ke dalam longkang berkenaan.Abang mangsa, Muhammad Thaqif telah pulang ke rumah dan memaklumkan kejadian kepada bapanya, Muhammad Nazri Abu Saman bahawa adiknya telah jatuh ke dalam longkang ketika bermain semasa hujan lebat.Bapa mangsa serta beberapa ahli keluarga yang lain telah keluar mencari mangsa. Mangsa yang jatuh ke dalam longkang telah dibawa arus deras ke longkang besar sebelum dihanyutkan terus ke dalam Sungai Dingin. Mayat mangsa telah dijumpai oleh orang awam pada pukul 8 malam kira-kira tiga kilometer dari lokasi mangsa dilaporkan tergelincir sebelum dibawa ke Hospital Kulim untuk bedah siasat.Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian pada 7.24 malam sebelum tiba pada pukul 7.57 malam.


Prasarana Berhad, siasatan SPRM selesai dan diserahkan kepada Peguam Negara

KUALA LUMPUR, 4 Mei - SPRM juga telah selesai melakukan siasatan terhadap Prasarana Berhad, dan telah menyerahkannya kepada Peguam Negara untuk tindakan selanjutnya.

Siasatan susulan dakwaan terhadap Pengerusinya, Datuk Seri Tajuddin Abdul Rahman yang dikatakan cuba menggunakan autoriti untuk melakukan perubahan signifikan dalam syarikat berkenaan.

Tambah Datuk Seri Azam, siasatan telah diselesaikan dua minggu lepas dibawah kesalahan penyalahgunaan kuasa.SPRM juga telah mengumpulkan keterangan individu serta pihak terlibat.


Perolehan projek secara tidak sah, SPRM bekerjasama dengan Kementerian Kewangan

KUALA LUMPUR, 4 Mei - Suruhanjaya Pencegahan Rasuah Malaysia, SPRM akan bekerjasama dengan Kementerian Kewangan bagi mengesan kegiatan kartel atau perolehan projek secara tidak sah.

SPRM juga turut memantau perolehan setiap jabatan kerajaan bagi mengelakkan berlaku monopoli.

Tambah beliau, buat masa ini, tiada sebarang tangkapan dilakukan berhubung isu kartel berkenaan.


Program Yok Hantar Jajan JOHORfm, sumbang bantuan keperluan raya kepada keluarga asnaf

JOHOR, 4 Mei - Seramai 30 keluarga terdiri daripada golongan asnaf dan kurang berkemampuan di Johor menerima bantuan menerusi Program Yok Hantar Jajan JOHORfm bermula semalam hingga esok.

Bantuan berupa keperluan Aidilfitri berserta wang tunai itu diagihkan kepada penerima terpilih dari 10 daerah di Johor.

EXCO Pendidikan, Penerangan, Warisan dan Budaya, Mazlan Bujang berkata, program tersebut merupakan lambang keprihatinan RTM dan JOHORfm terhadap masyarakat. Program bermula di Johor Bahru, sebelum ke Pontian, Kulai dan Kluang. Seterusnya program tersebut akan singgah di Mersing, Kota Tinggi, Batu Pahat dan Muar sebelum melabuhkan tirai jelajah di Segamat dan Tangkak.

Program turut disertai artis antaranya Melati, Ronnie Hussin, Yassin Senario serta bekas penyampai radio Johorfm, Dj Dave.


JPN lancar kempen bijak beli rumah, langkah tingkat kesedaran hak pembeli rumah

ANGKASAPURI, 4 Mei - Jabatan Perumahan Negara (JPN) melaksanakan Kempen Bijak Beli Rumah #SemakSebelumBeli sebagai langkah meningkatkan kesedaran awam mengenai hak-hak terutama pembeli rumah pertama.

Kempen penerangan menerusi portal atas talian Kementerian Perumahan dan Kerajaan Tempatan (KPKT) itu turut diwujudkan bagi memastikan kepentingan pembeli rumah terjamin melalui pemguatkuasaan undang-undang dengan cekap dan berterusan.

Menurut Timbalan Ketua Pengarah Operasi,Jabatan Perumahan Negara, Yahya Abd.Ghani, kempen berkenaan memberi penjelasan berkaitan transaksi jual beli rumah, hak-hak pembeli dan peraturan-peraturan di bawah Akta Pemajuan Perumahan (Kawalan dan Pelesenan) 1966 (Akta 118).Inisiatif yang dilaksanakan KPT itu diharap dapat meningkatkan kesedaran pembeli rumah dan mengurangkan kes-kes penipuan berkaitan perumahan.Tegasnya pembeli perlu rajin mencari maklumat sebelum urusan jual beli dilaksanakan bagi mengelak pembeli menanggung kerugian yang tinggi.Beliau menjelaskan demikian selepas menjadi tetamu dalam rancangan Selamat Pagi Malaysia di Angkasapuri.


KWP kaji semula mekanisme pematuhan SOP di lokasi tumpuan di ibu negara

PUTRAJAYA, 4 Mei - Kementerian Wilayah Persekutuan akan mengkaji semula mekanisme terbaik bagi orang ramai mematuhi sepenuhnya Prosedur Operasi Standard (SOP) di beberapa lokasi tumpuan di sekitar ibu negara.

Ini termasuk di kawasan Bazar Ramadan dan juga kedai makan.

Menurut Menterinya, Tan Sri Annuar Musa secara keseluruhan pematuhan SOP di premis sekitar Kuala Lumpur berada pada tahap memuaskan.

Bagaimanapun, kedegilan sesetengah individu memaksa pihaknya mengkaji semula cara yang terbaik bagi membolehkan semua pihak akur SOP.

Beliau berkata demikian dalam Program Prihatin Ramadan Menyantuni 400 Asnaf Wilayah Persekutuan di Putrajaya.

Mereka menerima sumbangan berupa bakul makanan dan duit raya.

Secara keseluruhan, kementerian berkenaan memperuntukkan RM300,000 untuk 2,000 asnaf terdiri daripada penerima di Kuala Lumpur, Labuan dan Putrajaya.


Aplikasi digital 'Working For Workers' pelihara hak dan kebajikan pekerja dari salah laku majikan

PUTRAJAYA, 4 Mei - Aplikasi digital 'Working For Workers' atau WFW menjadi medium untuk memastikan hak dan kebajikan pekerja yang terkesan akibat salah laku majikan terpelihara dan tidak berulang.

Menurut Menteri Sumber Manusia, Datuk Seri M. Saravanan, melalui aplikasi WFW, pekerja boleh mengemukakan aduan berhubung isu perburuhan tanpa perlu hadir secara fizikal di Jabatan Tenaga Kerja.

Melalui aplikasi ini, pekerja boleh melaporkan 14 jenis aduan secara dalam talian.Respon dapat diterima dalam tempoh 3 hingga 7 hari.Aplikasi ini juga dapat memastikan majikan dan pekerja patuh kepada undang-undang perburuhan negara.Pelancaran aplikasi WFW berlangsung di Putrajaya.Pekerja tempatan yang ingin mendaftar perlu menggunakan nombor kad pengenalan, manakala pekerja asing menerusi pasport.


Tiada kompromi bagi pesalah dera bayi, KPWKM nasihat ibu bapa pilih pengasuh berdaftar

KUALA LUMPUR, 4 Mei - Tiada kompromi bagi pesalah yang terlibat kes dera bayi hingga menyebabkan kematian.

Demikian ditegaskan Kementerian Pembangunan Wanita Keluarga dan Masyarakat susulan kes bayi sembilan bulan dipercayai mati didera pengasuhnya di Kelana Jaya, Selangor, Khamis lalu.

Timbalan Menterinya, Datuk Siti Zailah Md Yussof kesal terhadap perbuatan tersebut dan berharap hukuman setimpal dikenakan terhadap pesalah.Jelasnya, ibu bapa juga perlu meneliti pemilihan pengasuh yang berdaftar dengan Jabatan Kebajikan Masyarakat.Beliau ditemui pada program ISM Executive Talk di Institut Sosial Malaysia di ibu negara.


MARii sedia guna teknologi canggih tangani COVID-19

KUALA LUMPUR, 3 Mei - Institut Automotif, Robotik dan IoT Malaysia (MARii) sedia menggunakan beberapa teknologi canggih dalam menangani jangkitan COVID-19 di negara ini.

Agensi di bawah Kementerian Perdagangan Antarabangsa dan Industri itu telah membangunkan beberapa platform pintar yang antaranya memanfaatkan kecerdasan buatan dan pengurusan data raya.

Ketua Pegawai Eksekutif MARii, Datuk Madani Sahari memaklumkan, Pusat Simulasi dan Analisis MARii (MARSAC) berpotensi menjangkakan corak jangkitan dan mengenal pasti kawasan berisiko tinggi.

Jelas beliau, pusat itu juga mampu menetapkan saringan masa jangkitan virus, khususnya dalam usaha mencari pembawa yang tidak bergejala dan menghalang penularan lanjut virus tersebut.

MARii juga membangunkan kit ujian biocip ImmuSAFE COVID+ iaitu ujian serologi yang mengenal pasti jangkitan awal dan kehadiran antibodi pelindung.

Ini melibatkan individu yang mengalami jangkitan awal sama ada bergejala atau tidak.

Manakala aplikasi MARii Tracker pula, akan mengenal pasti kontak rapat individu yang dijangkiti dan kumpulan yang boleh terus bekerja tanpa risiko.

Tambah Datuk Madani, sebahagian besar teknologi tersebut dibangunkan oleh MARii menerusi kerjasama dengan syarikat tempatan.


Dakwaan bawa penumpang India : MAS lapor polis terhadap 2 individu

KUALA LUMPUR, 3 Mei - Malaysia Airlines Berhad membuat laporan polis terhadap dua individu yang mendakwa syarikat itu membawa masuk penumpang dari India.

Dua individu itu didapati memuat naik dakwaan tersebut di media sosial.

Syarikat penerbangan nasional itu menegaskan, dakwaan bukan sahaja menjejaskan reputasi malah menjadi ancaman terhadap kredibiliti negara dalam mengekang penularan COVID-19.

Jelas Malaysia Airlines, semua penerbangan penumpang keluar masuk ke India telah dibatalkan sejak larangan sementara kemasukan warganegara India ke Malaysia 28 April lalu.


40 penduduk terjejas banjir sedang berlindung

TELUK INTAN, 3 Mei - Jumlah penduduk terjejas banjir yang ditempatkan di Pusat Pemindahan Sementara (PPS) Dewan Chikus Langkap, Teluk Intan meningkat sedikit pagi tadi.

Seramai 40 penduduk berlindung di PPS berkenaan berbanding 37 orang tengah malam tadi.

Mereka terdiri daripada 12 lelaki, 12 wanita dan 16 kanak-kanak. Sekretariat Jawatankuasa Pengurusan Bencana Negeri dalam kenyataan memaklumkan Pusat Pemindahan Sementara (PPS) itu menempatkan keluarga terjejas dari Kampung Parit 3, Kampung Batu Pecah, Chikus dan Kampung Belakang Kedai, Degong.  Pusat Pemindahan Sementara (PPS) Dewan Chikus Langkap dibuka 3 petang semalam selepas rumah penduduk dinaiki air berikutan hujan lebat berterusan.


Kerusi DUN, N23 diisytihar kosong, akan dimaklum kepada SPR

KOTA BHARU, 3 Mei - Kerusi Dewan Undangan Negeri, N23, Dun Melor, diisytiharkan kosong selepas Speaker Dewan menerima sijil kematian penyandangnya, Allahyarham Dr Mohd Yusnan Yusof.  Speaker Dun Kelantan, Datuk Abdullah Yaakob berkata kekosongan kerusi itu akan dimaklumkan kepada Suruhanjaya Pilihanraya (SPR).

Allahyarham Mohd Yusnan, 53 tahun meninggal dunia pada 30 April lepas akibat serangan jantung.  Kematian Bekas Adun Melor itu sembilan hari sebelum penggal DUN mencapai tempoh 3 tahun  Menurut beliau lagi, pemakluman kekosongan kerusi DUN Melor itu dibuat berdasarkan peruntukan undang-undang dan menyerahkan kepada pihak SPR untuk diadakan pilihanraya kecil. Namun disebabkan perintah darurat ketika ini, pilihan raya tidak diadakan.


Pengerusi jawatankuasa kariah masjid digantung jawatan

IPOH, 3 Mei - Siasatan sedang dijalankan berhubung aduan penganjuran program politik di Masjid India Muslim Sungai Siput dan Masjid Jamek Kampung Sungai Tinggi, Trong, Taiping, Perak. Pengarah Jabatan Agama Islam negeri, Datuk Mohd Yusop Husin memaklumkan ia selaras dengan titah Sultan Perak Sultan Nazrin Muizzuddin Shah sebelum ini agar ahli politik tidak menganjurkan sebarang program dan menyampaikan ucapan di masjid dan surau.

Larangan itu merangkumi penganjuran aktiviti bertujuan mendapatkan pengaruh serta memaparkan sepanduk dan lambang yang mengandungi unsur-unsur berkempen untuk mendapatkan sokongan.  Beliau dalam kenyataan juga menjelaskan bahawa hasil siasatan akan dibentangkan kepada Majlis Agama Islam dan Adat Melayu negeri sebelum dipersembahkan kepada Sultan Perak.  Pengerusi Jawatankuasa Kariah kedua-dua masjid itu turut digantung jawatan sebagai pengerusi berkuat kuasa 30 April 2021. 13 April lalu, pihak Masjid India Muslim Sungai Siput telah membenarkan Ahli Parlimen Sungai Siput menyampaikan ucapan pada Majlis Berbuka Puasa.

Manakala Masjid Jamek Kampung Sungai Tinggi, Trong pada 28 April lalu membenarkan pegawai khas kepada Ahli Parlimen Bukit Gantang berucap selain pemasangan sepanduk dan kain rentang di mimbar masjid.


Usaha tangani berita palsu di pelbagai platform media, kerjasama kerajaan, swasta dan media agar rakyat terima maklumat sahih

ANGKASAPURI, 3 Mei - Kerjasama antara sektor kerajaan dan swasta, bersama agensi media termasuk RTM, penting dalam memastikan masyarakat menerima maklumat terkini dan sahih.

Bagi Setiausaha Agung MCA, Datuk Chong Sin Woon, pendekatan itu juga antara inisiatif mendepani penyebaran berita palsu di pelbagai platform.

Jelas Datuk Chong lagi, MCA akan bekerjasama dengan pihak berkuasa, khususnya polis untuk menganjurkan kempen kesedaran mengenai bahaya penipuan dalam talian dan menangkis berita palsu.Beliau ditemui di Angkasapuri ketika melakukan lawatan ke Bahagian Berita Ehwal Semasa dalam usaha mengeratkan kerjasama sedia ada.


PPS Dewan Chikus Langkap, 40 penduduk terjejas banjir sedang berlindung

TELUK INTAN, 3 Mei - Jumlah penduduk terjejas banjir yang ditempatkan di Pusat Pemindahan Sementara (PPS) Dewan Chikus Langkap, Teluk Intan, meningkat sedikit pagi tadi.

Seramai 40 penduduk berlindung di PPS berkenaan berbanding 37 orang, tengah malam tadi.

Mereka terdiri daripada 12 lelaki, 12 wanita, serta 16 kanak-kanak. Sekretariat Jawatankuasa Pengurusan Bencana Negeri dalam kenyataan memaklumkan, PPS itu menempatkan keluarga terjejas dari Kampung Parit 3, Kampung Batu Pecah, Chikus dan Kampung Belakang Kedai, Degong.  PPS Dewan Chikus Langkap dibuka 3 petang semalam selepas rumah penduduk dinaiki air berikutan hujan lebat berterusan.


Program outreach penyakit berjangkit diperkasa, kawal Malaria

LABUAN, 5 Mei - Program outreach kepada masyarakat terus diperkasa.

Ini terutama dalam mengawal penyakit khususnya penyakit berjangkit. Terbaharu, Program Sambutan Hari Malaria Sedunia diadakan di Kampung Bebuloh Laut. Ia bertujuan memupuk kesedaran warga kampung seterusnya prihatin terhadap penjagaan kesihatan.

Pengarah Jabatan Kesihatan Labuan, Dr Ismuni Bohari berkata, pemilihan lokasi penganjuran program kawalan penyakit itu dibuat kerana kampung tersebut mencatatkan banyak kes malaria. Terdahulu, dalam ucapan perasmiannya, beliau turut menyeru masyarakat tempatan agar mendapatkan suntikan imunisasi COVID-19 bagi mengelak penularan pandemik, di samping menjamin keselamatan warga pulau itu.


Di tahan ketika beli tiket bas, disyaki ubah suai surat rentas negeri

KUALA LUMPUR, 3 Mei - Seorang lelaki dan seorang wanita di tahan di Terminal Bersepadu Selatan (TBS), ibu negara kerana disyaki memalsukan surat rentas negeri.

Kejadian disedari pekerja kaunter ketika mereka mahu membeli tiket bas.

Menurut Ketua Polis Daerah Cheras ACP Mohamed Mokhsein Mohamed Zon lelaki tempatan dan wanita Vietnam itu ditahan malam semalam.Penjual tiket yang ragu dengan kesahihan surat rentas negeri bertindak membawa suspek ke pondok polis TBS.Siasatan mendapati, borang rentas negeri itu pernah dikeluarkan dan ia dipakai semula dengan pengubahsuaian.Kedua-dua suspek direman mengikut Kanun Prosedur Jenayah.


Hanya penerbangan kargo tiba dari India

PUTRAJAYA, 3 Mei - Semua penerbangan Malaysia Airlines dari India yang menjadi tular di media sosial adalah penerbangan kargo.

Perkara itu disahkan Menteri Pengangkutan, Datuk Seri Dr Wee Ka Siong dalam satu kenyataan hari ini.

Beliau menjelaskan, semua penerbangan penumpang keluar dan masuk dari India adalah dilarang selari dengan arahan kerajaan selepas Mesyuarat Majlis Keselamatan Negara berkuatkuasa pada 28 April lalu.

Katanya, hanya penerbangan kargo yang akan dibenarkan pada masa ini.

Manakala, penerbangan pesawat penumpang digunakan untuk membawa muatan termasuk barangan farmasi, ubat-ubatan, telefon bimbit, komponen elektrik dan bungkusan kurier.


Poster diulang siar, MKN belum keluarkan kenyataan

PUTRAJAYA, 3 Mei - Majlis Keselamatan Negara (MKN) menafikan kenyataan tular mengenai Perintah Kawalan Pergerakan (PKP) akan dilaksanakan di seluruh Negeri Selangor sama ada pada 4 atau 5 Mei 2021.

Ini termasuk beberapa arahan dan cadangan berkaitan keputusan Mesyuarat Jawatankuasa Kerja Keselamatan Negeri Selangor bertarikh 1 Mei 2021.

MKN menegaskan kenyataan mesej berkenaan adalah palsu.

Justeru, orang ramai disaran untuk berhenti menyebarkan maklumat yang tidak sahih yang boleh menimbulkan kekeliruan dan keresahan dalam kalangan masyarakat.

MKN turut menafikan kesahihan poster bertajuk SOP PKP 10 hingga 20 Mei 2021 melibatkan negeri-negeri yang diklasifikasikan di bawah pelaksanaan PKP, Perintah Kawalan Pergerakan Bersyarat dan Perintah Kawalan Pergerakan Pemulihan seperti yang tular di media sosial.

MKN menjelaskan poster berkenaan kembali tular sedangkan pihaknya masih belum mengeluarkan sebarang kenyataan berhubung perkara tersebut.

Sehubungan itu, Orang ramai diminta untuk menghentikan penyebaran poster berkenaan yang boleh mengakibatkan kegusaran awam.


Program dana sejuta harapan, bantu pesakit di IJN

ANGKASAPURI, 3 Mei - Membantu pesakit dengan komplikasi jantung di Institut Jantung Negara (IJN).

Program Dana Sejuta Harapan dilancarkan Yayasan MyPrihatin.Penyanyi yang juga aktivis yayasan berkenaan, Heliza Helmi meneruskan usaha mengumpul dana bagi tujuan tersebut.

Tambahnya, kepada individu mahupun syarikat korporat yang ingin menghulurkan bantuan, boleh melayari laman sesawang www.myprihatin.org.myDalam pada itu, bercerita mengenai perkembangan terkini dirinya, Heliza ternyata antara selebriti yang sibuk dengan aktiviti sukarelawan.


COVID-19: 3,418 kes baharu, 12 kes kematian

PUTRAJAYA, 2 Mei - Situasi semasa COVID-19 di Malaysia.

Bilangan pesakit dimasukkan ke unit rawatan rapi, ICU terus meningkat dan tertinggi setakat ini iaitu 345 orang termasuk 175 orang yang memerlukan bantuan alat pernafasan.

Kes aktif pula kembali melebihi 30,000 selepas kali terakhir pada 24 Februari 2021

Ini berikutan kes jangkitan harian kembali di atas 3,000 dengan 3,418 kes.

Berikut, statistik harian COVID-19 dalam negara dan kes jangkitan mengikut negeri.